## 2025. november 13.

## Csütörtök, évközi idő, 32. hét
4. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Isten, ki fényben tündökölsz,

és napfényt alkottál nekünk,

fölséged kérjük, jó Urunk,

most hogy napunk leáldozik.

Az esti csillag feldereng,

a nap már csendben elpihent,

a föld sötétben elmerül,

az ősi rend így teljesül.

Téged, fölséges Istenünk,

gyarló szolgáid kérlelünk:

elfárasztott a munkanap,

homályban minket mégse hagyj.

Ne lepje elménket homály,

ha éjbe hull a napvilág,

hogy szent nevedben bízva most

lássunk majd áldott holnapot.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Irgalmasságom és erősségem az Úr, benne remélek.
144 (143). zsoltár
Győzelemért és békéért
Kezét harcra edzette, amikor legyőzte a rosszat: „Bízzatok, mondja, mert legyőztem a világot” (Szt. Hiláriusz).
I.

Áldott legyen az Úr, az én sziklaváram, †

ő tanította kezemet a harcra, *

és ujjaimat viadalra.

Irgalmasságom és erősségem ő nékem, *

menedékem és szabadulásom,

védőpajzsom, benne remélek, *

aki a népeket meghódoltatja előttem.

Uram, ki az ember, hogy törődöl vele, *

az emberfia, hogy gondolsz reá?

Hiszen olyan az ember, mint a szellő, *

napja pedig, mint a suhanó árnyék.

Uram, hajlítsd le egedet, és szállj alá, *

érintsd meg a hegyeket, hadd füstöljenek!

Lobogtasd villámod, és űzd szét ellenségeim, *

szórd rájuk nyilaid, és zavard meg őket!

Nyújtsd le kezed a magasból, *

szabadíts meg, ments ki a nagy vizekből,

az idegenek hatalmából, †

akiknek ajka hazugságot beszél, *

és jobb kezük hamisan esküszik.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Irgalmasságom és erősségem az Úr, benne remélek.
Boldog a nép, amelynek az Úr az Istene!
II.

Új éneket énekelek néked, Istenem, *

tízhúrú hárfán zsoltárt zengek neked.

A királyokat diadalra segíted, *

és szolgádat, Dávidot a gonosz kardtól megmented.

Ments meg, szabadíts ki engem *

az idegen népek keze közül,

akiknek ajka hazugságot beszél, *

és jobb kezük hamisan esküszik.

Fiaink legyenek, mint sarjadó palánták, *

ifjú erőtől duzzadók,

és leányaink díszesek, mint a faragott oszlopok, *

amelyek palotákat ékesítenek.

Csűreink teljenek meg színig, *

minden jótól roskadozzanak.

Ezrével legelésszenek juhaink, †

számukat se tudjuk rétjeinken, *

állataink kövérre hízzanak.

Ne támadjon rés falainkon, sem átjárás, *

utcáinkat ne töltse be jajveszékelés.

Boldog a nép, amelynek így megy a sora, *

boldog a nép, amelynek az Úr az Istene!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Boldog a nép, amelynek az Úr az Istene!
Eljött Istenünk üdvössége és országa.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Eljött Istenünk üdvössége és országa.

RÖVID OLVASMÁNY

Vö. Kol 1, 23

Álljatok szilárdan és rendületlenül a hitben, és ne tántorodjatok el az evangéliumi reménytől, amelyről hallottatok, hiszen minden teremtménynek hirdették az ég alatt.

RÖVID VÁLASZOS ÉNEK

Az Úr az én pásztorom, * Nincs is semmiben hiányom.

Az Úr az én pásztorom, * Nincs is semmiben hiányom.

Zöldellő mezőkön terelget engem.

Nincs is semmiben hiányom.

Dicsőség az Atyának, a Fiúnak és a Szentléleknek.

Az Úr az én pásztorom, * Nincs is semmiben hiányom.

EVANGÉLIUMI KANTIKUM

Magnificat-ant. Akik éhezik az igazságot, azokat az Úr jóllakatja és betölti javaival.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Akik éhezik az igazságot, azokat az Úr jóllakatja és betölti javaival.

FOHÁSZOK

Krisztus a népek világossága és minden élő öröme. Kérjük őt boldog áhítattal:

Adj, Urunk, fényt, békét és üdvösséget!

Soha el nem fogyó világosságunk, az Atya Igéje, te minden ember megmentésére jöttél,

irányítsd a keresztségre készülőket Egyházadban, hogy elnyerjék a világosságot!

Adj, Urunk, fényt, békét és üdvösséget!

Urunk, ne tekintsd gonoszságainkat,

mert nálad van az irgalom!

Adj, Urunk, fényt, békét és üdvösséget!

Te úgy akartad, hogy az emberek tehetségükkel kutassák a természet titkait, és így irányítsák a világot,

add, hogy a tudomány és a művészet dicsőségedre és mindnyájunk javára szolgáljon!

Adj, Urunk, fényt, békét és üdvösséget!

Védelmezd azokat, akik testvéreik szolgálatára szentelték magukat,

hogy szabadon és nehézségek nélkül végezhessék munkájukat!

Adj, Urunk, fényt, békét és üdvösséget!

Urunk, amit te kinyitsz, azt senki sem zárja be,

vezesd világosságodra az elhunytakat, akik a feltámadás reményében haltak meg.

Adj, Urunk, fényt, békét és üdvösséget!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Esti könyörgésünket fogadd megengesztelődve, Urunk, Istenünk. Add, hogy Fiad nyomában járva, a jó cselekedetek gyümölcsét teremjük béketűrésben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky