## 2025. január 23.

## Alamizsnás Szent János
emléknap
(A pozsonyi főszékesegyházban)

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Istenem, nekem a te ajkad törvénye drágább sok ezer aranynál és ezüstnél.
119 (118). zsoltár, 65-72
IX. (Teth)

Igen nagy jót tettél, szolgáddal, Uram, *

amint megígérted.

Igazi jóságra, okosságra és bölcsességre oktass engem, *

mert én hiszek parancsolataidban.

Igen, tévelyegtem, mielőtt megaláztak, *

de most már megtartom igédet.

Igazán jó vagy, és csak jót teszel, *

rendelkezéseidre oktass engem.

Igaztalan, csalárd terveket szőnek ellenem a gőgösök, *

én egész szívvel megtartom parancsodat.

Igen elhízott, érzéketlen ezek szíve, mint a háj, *

nekem azonban törvényedben telik kedvem.

Igen jó nekem, hogy megaláztak, *

hogy bizonyságaidat megtanuljam.

Istenem, drágább nekem ajkad törvénye *

sok ezer aranynál, ezüstnél.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Istenem, nekem a te ajkad törvénye drágább sok ezer aranynál és ezüstnél.
2. ant. Istenben remélek, nem félek, halandó mit árthat nekem?
56 (55). zsoltár 2-7b. 9-14
Az Úr ígéretébe vetett bizalom
A szenvedésben mutatkozott meg, hogy ő a Krisztus (Szt. Jeromos).

Irgalmazz nekem, Istenem, mert rajtam taposnak, *

folyvást szorongatnak, s el akarnak nyomni.

Ellenségeim szüntelen tipornak engem, *

és sokan vannak, akik vesztemre törnek.

De ha elfog a félelem, *

még akkor is benned bízom.

Isten ígéretét magasztalom, †

Istenben remélek, nem félek: *

halandó mit árthat nekem?

Nem hagynak nyugton egész nap, *

minden gondolatukkal vesztemet tervezik.

Belém kötnek, rám leselkednek, *

szemmel tartják minden léptemet.

Bujdosásaimat számon tartod, †

fogd fel tömlődbe könnyeimet; *

te följegyezted szenvedésem útját.

Ellenségeim megfutamodnak, †

amikor segítségül hívlak téged: *

tudom, valóban Istenem vagy nekem.

Isten ígéretét magasztalom, *

az Úr ígéretét magasztalom.

Istenben remélek, nem félek: *

ember mit árthat nekem?

Tartozom neked, Istenem, fogadalmaimmal: *

dicséretáldozatot mutatok be neked,

mert megmentetted életemet a haláltól, †

lábamat a bukástól, *

hogy előtted járhassak az élők világosságában.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Istenben remélek, nem félek, halandó mit árthat nekem?
3. ant. Szerető jóságod felér az égig, Uram.
57 (56). zsoltár
Reggeli imádság megpróbáltatások idején
Ez a zsoltár Urunk szenvedését énekli meg (Szt. Ágoston).

Könyörülj rajtam, Uram, könyörülj rajtam, *

hozzád menekül a lelkem.

Szárnyad árnyékába menekülök, *

amíg a veszedelem elvonul.

A fölséges Istenhez kiáltok, *

Istenhez, aki jóra fordítja sorsomat.

Elküld az égből, és megszabadít engem, †

csúffá teszi elnyomóimat, *

szeretetét és hűségét küldi hozzám Isten.

Fekvőhelyemen oroszlánok tanyáznak, *

amelyek felfalják az embert.

Foguk éles lándzsa és nyíl, *

nyelvük kifent acélpenge.

Emelkedj, Istenem, az egek fölé, *

dicsőítsenek az egész földön!

Lábam elé csapdát állítottak, *

és mélyen megalázták lelkemet.

Előttem mély vermet ástak, *

de ők maguk estek bele.

Kész az én szívem, Istenem, †

kész az én szívem: *

hadd daloljak, hadd ujjongjak!

Kelj föl, dicsőségem, †

kelj föl, lantom, citerám, *

hadd ébresszem így a hajnalt!

Dicsőítelek a népek közt, Uram, *

a nemzetek közt is neked szól énekem.

Szerető jóságod felér az égig, *

és hűséged a fellegekig.

Emelkedj, Istenem, az egek fölé, *

dicsőítsenek az egész földön.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Szerető jóságod felér az égig, Uram.

RÖVID OLVASMÁNY

Gal 5, 16-17

Lélek szerint éljetek, s akkor majd nem teljesítitek a test kívánságait. A test ugyanis a lélek ellen tusakodik, a lélek meg a test ellen. Ellentétben állnak egymással, s így nem azt teszitek, amit szeretnétek.

Jóságos jótevőnk vagy, Uram,

Taníts meg tetszésed szerint élnem!

Könyörögjünk!

Mindenható, örök Isten, benned nincs semmi sötétség, semmi homály. Áraszd ránk fényességed ragyogását, hogy parancsaid törvényét felfogva tágra nyílt szívvel, hűségesen járjunk utadon. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2024 J. Vidéky