## 2025. február 13.

## Csütörtök, évközi idő, 5. hét
1. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, hatalmas Istenünk,

te mindazt, amit víz fogant,

vagy mély örvénybe juttatod,

vagy fel, magasba emeled.

A vízi lényt habhoz kötöd,

a szárnyasnak fenn szabsz határt,

hogy egy közös törzs sarjai

sok-sok helyet betöltsenek.

Hű szolgáidnak adj erőt,

akikre véred harmatoz,

ne ismerjék meg a bukást,

sem a halálos borzadást.

Vétkek senkit ne sújtsanak,

senkit ne fűtsön büszkeség,

ne hulljon porba a bukó,

s ki felkelt, már ne essen el.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Hozzád kiáltottam, és meggyógyítottál, Uram; téged áldalak örökké.
30 (29). zsoltár
Hálaadás a halálos veszedelemből való szabadulásért
Dicsőséges feltámadása után Krisztus hálát ad az Atyának (Cassiodorus).

Magasztallak, Uram, mert megmentettél, *

nem hagytad, hogy ujjongjanak rajtam ellenségeim.

Uram, Istenem, hozzád kiáltottam, *

és meggyógyítottál.

Kihoztál, Uram, a holtak országából, *

életben tartottál, nehogy sírba szálljak.

Zsoltárt zengjetek az Úrnak, ti, az ő szentjei, *

áldjátok szent emlékezetét,

mert csak egy pillanatig tart haragja, *

de jósága végigkísér életünkön.

Ha este betér hozzám a sírás, *

reggelre visszatér az ujjongás.

Így szóltam magamban bízva: *

„Sohasem fogok meginogni!”

Te, Uram, jó voltál hozzám, *

erős, magas hegyre állítottál.

De ha elrejtetted arcodat, *

én megrettentem.

Hozzád kiáltok, Uram, *

Istenemhez így könyörgök:

„Véremből mi hasznod lenne, *

hogyha sírba szállnék?

Dicsőíthet-e a por téged, *

magasztalhat-e hűségedért?

Hallgass meg, Uram, és könyörülj rajtam, *

te légy, Uram, segítségem!”

Gyászomat örömre fordítottad, *

széttépted szőrzsákomat, és örömbe öltöztettél,

hogy lelkem énekeljen, és ne hallgasson. *

Uram, én Istenem, téged áldalak örökké!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Hozzád kiáltottam, és meggyógyítottál, Uram; téged áldalak örökké.
Boldog az az ember, akinek az Úr nem számítja be vétkét.
32 (31). zsoltár
Boldog, aki bűnbocsánatot nyert
Már Dávid király is boldognak mondja azt az embert, akit az Isten igazzá tesz érdemei nélkül (Róm 4, 6).

Boldog, akinek gonoszsága megbocsátva, *

és akinek bűnét eltörölték.

Boldog az, akinek az Úr nem számítja be vétkét, *

és akinek lelke hamisság nélkül való.

Elhallgattam, csontjaim is kiszáradtak, *

míg egész nap kiáltoztam.

Éjjel-nappal érzem kezed súlyát, *

életerőm kiszáradt, mintha forró nyár heve tikkasztana.

Bűnömet eléd tártam, *

nem rejtettem el vétkemet előled.

Így szóltam: „Megvallom az Úrnak gonoszságomat!” *

És te megbocsátottad vétkemet.

Ezért fohászkodik hozzád az igaz ember *

a megpróbáltatás idején.

Ha nagy vizek áradnak is, *

őt el nem érik.

Te vagy menedékem, megóvsz engem a gyötrelemtől, *

a szabadulás ujjongásával veszel körül.

„Értelmet adok neked, és megtanítalak a helyes útra, *

szemem rajtad nyugszik.

Ne úgy élj, mint a ló vagy az öszvér, *

azokban nincs értelem, fék és kantár kell nekik;

különben, ha be akarnád fogni őket, *

még csak nem is közelítenének hozzád.”

Sok szenvedés vár a gonoszokra, *

de aki az Úrban bízik, azt ő szeretettel veszi körül.

Igazak, vigadjatok és ujjongjatok az Úrban, *

és örvendjen minden tiszta szívű!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Boldog az az ember, akinek az Úr nem számítja be vétkét.
Hatalmat, tiszteletet és uralkodást adott neki az Úr, minden nép az ő szolgája lesz.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Hatalmat, tiszteletet és uralkodást adott neki az Úr, minden nép az ő szolgája lesz.

RÖVID OLVASMÁNY

1 Pét 1, 6-9

Örülni fogtok, noha most egy kicsit szomorkodnotok kell, mert különféle kísértések érnek benneteket, hogy a próbát kiállva hitetek, amely értékesebb a tűz próbálta veszendő aranynál, Jézus Krisztus megjelenésekor méltó legyen a dicséretre, a dicsőségre és a tiszteletre. Noha nem láttátok, mégis szeretitek; bár most sem látjátok, mégis hisztek benne. De mivel hisztek, ujjonghattok a megdicsőültek kimondhatatlan örömével, mert eléritek hitetek célját: lelketek üdvösségét.

RÖVID VÁLASZOS ÉNEK

Táplált minket az Úr * A búza legjavából.

Táplált minket az Úr * A búza legjavából.

És jóllakatott mézzel a sziklából.

A búza legjavából.

Dicsőség az Atyának, a Fiúnak és a Szentléleknek.

Táplált minket az Úr * A búza legjavából.

EVANGÉLIUMI KANTIKUM

Magnificat-ant. Hatalmasokat ledöntött a trónról, és alázatosakat felmagasztalt az Úr.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Hatalmasokat ledöntött a trónról, és alázatosakat felmagasztalt az Úr.

FOHÁSZOK

Dicsérjük Istenünket! Ő a mi segítségünk, benne van minden reményünk. Hívjuk őt áhítattal és hangos szóval:

Tekints, Urunk, gyermekeidre!

Urunk, Istenünk, te örök szövetséget kötöttél népeddel,

add, hogy állandóan emlékezzünk nagy tetteidre!

Tekints, Urunk, gyermekeidre!

Tartsd meg az egész papi rendet az irántad való teljes szeretetben,

és a béke köteléke által őrizd meg híveidet a lélek egységében!

Tekints, Urunk, gyermekeidre!

Add, hogy mindig veled együtt építsük földi hazánkat,

ne dolgozzanak hiába, akik azt építik!

Tekints, Urunk, gyermekeidre!

Küldj munkásokat aratásodba,

hogy dicsőítsék nevedet a nemzetek!

Tekints, Urunk, gyermekeidre!

Elhunyt rokonainkat és jótevőinket fogadd be szentjeid közé,

és minket is sorolj egykor boldog társaságukba!

Tekints, Urunk, gyermekeidre!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te világosságot gyújtasz az éjszakában, és a sötétség elmúltával újra felragyogtatod fényességedet. Segíts, hogy a gonosz lélek minden támadását legyőzzük ezen az éjszakán, és a reggeli órákban hálaadással lépjünk színed elé. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky