## 2025. október 10.

## Péntek, évközi idő, 27. hét
3. zsoltáros hét

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Örök tündöklő Napvilág,

halandó népnek egy remény,

a Fönségesnek egy Fia,

a tiszta Szűznek magzata:

a felkelőknek jobbod add,

a szív keljen föl józanul,

s az Úrnak zengje lángolón

a hála méltó énekét.

A hajnalcsillag már ragyog,

az egyetlen fényt hirdeti,

az éjszakák homálya fogy,

minket szent fényed töltsön el.

Maradjon bennünk ez a fény,

világnak éjét űzze el,

s minden nap, minden pillanat

szívünket tisztán tartsa meg.

Lelkünkben, mint élő gyökér,

fakadjon gazdagon a hit,

nyomában nyíljon a remény,

s a bő gyümölcsű szeretet.

Krisztus, kegyelmes nagy Király,

neked s Atyádnak tisztelet,

s a Szentléleknek is veled,

időtlen századok során. Ámen.

ZSOLTÁROZÁS

Egyedül csak ellened vétkeztem, könyörülj rajtam, Istenem!
51 (50). zsoltár
Könyörülj rajtam, Istenem!
Újuljatok meg lélekben és érzületben, s öltsétek magatokra az új embert! (Ef 4, 23-24)

Könyörülj rajtam, Istenem, *

szerető jóságod szerint,

és minthogy mérhetetlen a te irgalmad, *

gonoszságomat töröld le rólam!

Mosd le bűnömet teljesen, *

és vétkemtől tisztíts meg engem!

Gonoszságomat belátom, *

bűnöm előttem lebeg szüntelen.

Egyedül csak ellened vétkeztem, *

ami színed előtt gonosz, olyat tettem.

Te feddhetetlen vagy döntéseidben, *

és igazságos, amikor ítélsz.

Íme, én bűnben születtem, *

anyám már vétekben fogant engem.

Te pedig a szívben élő hűséget kedveled, *

és kinyilatkoztattad nekem bölcsességed titkait.

Hints meg izsóppal, és tiszta leszek, *

moss meg, és fehérebb leszek, mint a hó!

Add, hogy vidámságot és örömet halljak, *

hadd örvendezzenek megtört csontjaim!

Fordítsd el bűneimtől arcodat, *

és töröld el minden vétkem.

Tiszta szívet teremts bennem, Istenem, *

új és erős lelket önts belém!

Ne taszíts el színed elől, *

és szent lelkedet ne vond meg tőlem!

Add meg újra az üdvösség örömét, *

a készséges lelkületet erősítsd bennem!

A vétkeseknek megmutatom utadat, *

és a bűnösök hozzád térnek.

Ments meg a vérontástól, Isten, szabadító Istenem, *

igazságosságodat ujjongva hirdeti nyelvem.

Nyisd meg, Uram, ajkamat, *

hogy dicséretedet hirdesse szavam!

Hiszen te a véres áldozatot nem kedveled, *

s ha égőáldozatot hoznék, nem vennéd szívesen.

Isten előtt kedves áldozat a megtört lélek, *

te nem veted meg a töredelmes és alázatos szívet.

Jóságodban, Uram, tégy jót Sionnal, *

építsd fel újra Jeruzsálem falait!

Akkor majd neked tetsző áldozatot hoznak eléd, *

és oltárodon fiatal tulkokat áldoznak.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Egyedül csak ellened vétkeztem, könyörülj rajtam, Istenem!
Elismerjük, Urunk, gonoszságainkat, bizony, vétkeztünk ellened.
Kantikum – Jer 14, 17-21
A nép siralma éhínség és háború idején
Közel van az Isten országa: Tartsatok bűnbánatot, és higgyetek az evangéliumban! (Mk 1, 15)

Szemem éjjel-nappal könnyet ont, *

és nem tud csillapodni,

mert nagy csapás sújtotta népem szűz leányát, *

szerfölött nagy csapás.

Kimegyek a mezőkre: †

íme, ott karddal leöltek hevernek; *

bemegyek a városba: íme, éhségtől aléltakat találok.

Próféta is, pap is eltávozott *

ismeretlen, idegen országba.

Vajon végleg elvetetted Júdát, *

vagy tán megutálta lelked Siont?

Miért vertél meg minket úgy, *

hogy épség rajtunk nem maradt?

A békét vártuk, de nem jött semmi jó, *

a gyógyulás idejét, és íme, a rettegés van itt.

Elismerjük, Urunk, gonoszságainkat †

és atyáink bűneit, *

bizony, vétkeztünk ellened.

Ne adj gyalázatra minket a te nevedért, *

és ne hozz szégyent fönséges trónusodra miattunk!

Emlékezz meg rólunk, *

és ne bontsd fel velünk kötött szövetségedet!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Elismerjük, Urunk, gonoszságainkat, bizony, vétkeztünk ellened.
Az Úr az Isten, mi pedig háza népe és legelőjének nyája.
100 (99). zsoltár
Az Úr házába lépők örvendezése
Isten parancsolja, hogy győzelmi éneket énekeljenek a megváltottak (Szt. Atanáz).

Ujjongjatok az Úrnak, minden földek, *

szolgáljatok az Úrnak örvendezve;

járuljatok színe elé *

vidám énekszóval!

Tudjátok meg, hogy az Úr az Isten, †

ő alkotott minket, övéi vagyunk, *

háza népe és legelőjének nyája.

Őt magasztalva lépjetek be kapuján, †

énekelve vonuljatok hajlékába, *

adjatok hálát neki, és áldjátok nevét,

mert valóban jó az Úr, †

szeretete megmarad örökké, *

és hűsége nemzedékről nemzedékre.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr az Isten, mi pedig háza népe és legelőjének nyája.

RÖVID OLVASMÁNY

2 Kor 12, 9b-10

A legszívesebben a gyengeségeimmel dicsekszem, hogy Krisztus ereje költözzön belém. Kedvem telik a Krisztusért való gyöngeségben, gyalázatban, nélkülözésben, üldöztetésben és szorongattatásban, mert amikor gyönge vagyok, akkor vagyok erős.

RÖVID VÁLASZOS ÉNEK

Add, hogy már korán reggel tapasztaljam * Jóságodat!

Add, hogy már korán reggel tapasztaljam * Jóságodat!

Az utat, merre menjek, mutasd meg.

Jóságodat!

Dicsőség az Atyának, a Fiúnak és a Szentléleknek.

Add, hogy már korán reggel tapasztaljam * Jóságodat!

EVANGÉLIUMI KANTIKUM

Benedictus-ant. Az Úr meglátogatta népét, és megváltotta.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Az Úr meglátogatta népét, és megváltotta.

FOHÁSZOK

Tekintsünk fel Krisztusra, aki népéért e világra született, meghalt, és feltámadt. Kérjük bizalommal:

Üdvözítsd, Urunk, azokat, akiket véreddel megváltottál!

Áldott vagy, Jézus, emberek Üdvözítője, aki nem haboztál vállalni értünk a szenvedést és a keresztet,

és drága véreddel megváltottál bennünket!

Üdvözítsd, Urunk, azokat, akiket véreddel megváltottál!

Te örök életre szökellő vizet ígértél nekünk,

áraszd ki Szentlelkedet minden emberre!

Üdvözítsd, Urunk, azokat, akiket véreddel megváltottál!

Aki elküldted tanítványaidat, hogy hirdessék az evangéliumot minden népnek,

segítsd őket, hogy kereszted dicsőségét mindenütt elterjesszék!

Üdvözítsd, Urunk, azokat, akiket véreddel megváltottál!

Adj erőt és türelmet a betegeknek és a nélkülözőknek,

akiket társul vettél magad mellé a kereszthordozásra!

Üdvözítsd, Urunk, azokat, akiket véreddel megváltottál!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható Atyánk, hatolj be érzéseink világába, hogy parancsaid világosságánál járva, mindig téged kövessünk, mint vezérünket és fejedelmünket. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky