## 2025. július 11.

## Szent Benedek apát,
Európa fővédőszentje
ünnep
(A Pannonhalmi Területi Főapátságban: főünnep)

Az umbriai Nursiában (ma Norcia) született 480 körül. Rómában nevelkedett, Subiaco vidékén remeteéletet kezdett, ahol összegyűjtötte tanítványait, majd Monte Cassinóra ment. Itt híres kolostort alapított, és Regulát állított össze, amely mindenfelé elterjedt. Ezért a nyugati szerzetesség atyjának is szokták őt nevezni. 547. március 21-én halt meg, de már a VIII. század végétől sokfelé július 11-én emlékeztek meg róla. VI. Pál pápa 1964. október 24-én Európa fővédőszentjévé nyilvánította.

Délelőtt

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Vagy:

Idők rendjét megtartva most,

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Jóságos irgalmad vigasztaljon engem, ahogy megígérted.
119 (118). zsoltár, 73-80
X. (Jod)

Jobbod teremtett és formált meg engem, *

adj értelmet, hogy megtanuljam parancsolataidat.

Jámbor híveid engem látva örvendeznek, *

mert nagyon remélek igéidben.

Jogosan ítélsz te, Uram, ezt jól tudom, *

igazad volt, hogy megaláztál.

Jóságos irgalmad vigasztaljon engem, *

ahogy szolgádnak megígérted.

Jöjjön el hozzám irgalmad, hogy éljek, *

mert törvényed a gyönyörűségem.

Jussanak szégyenbe, akik galádul bántak velem, *

én akkor is parancsaidról elmélkedem.

Jöjjenek hozzám, akik félnek téged, *

akik intelmeidet ismerik.

Jó és tiszta szívvel hadd járjak végzéseid szerint, *

hogy soha meg ne szégyenüljek!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Jóságos irgalmad vigasztaljon engem, ahogy megígérted.
2. ant. Támadóim ellen te légy oltalmam, Istenem!
59 (58). zsoltár 2-5. 10-11. 17-18
Oltalomkérő imádság
Ezek a szavak mindannyiunkat megtanítanak arra, hogy Üdvözítőnk milyen bizalommal volt az Atya iránt (Cezáreai Özséb).

Ments meg, Istenem, ellenségeimtől, *

te légy oltalmazóm támadóim ellen!

Ments meg engem a gonosztevőktől, *

a vérengző emberektől szabadíts meg!

Mert íme, leselkednek életemre, *

rám rontanak a hatalmasok.

Nincs bennem vétek vagy bűn, Uram, *

nincs bűnöm, mégis sietnek, hogy rám rontsanak.

Ébredj fel, jöjj ide, és lássad; †

te vagy erősségem, terád figyelek, *

mert Istenem, te vagy erős váram.

Szeretetével Istenem elém siet, *

Isten megadja, hogy elnézzek ellenségeim fölött.

Én meg hatalmadról énekelek, *

már korán reggel örvendezem jóságod miatt,

mert te lettél az én erős bástyám, *

gyötrelmem napján az én menedékem.

Te vagy erősségem, rólad szól énekem, †

te vagy, Isten, az én erős váram, *

az én jóságos Istenem!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Támadóim ellen te légy oltalmam, Istenem!
3. ant. Boldog az az ember, akit Isten fenyít: sebet üt rajta, de be is kötözi.
60 (59). zsoltár
Imádság elszenvedett csapás után
A világban üldözést szenvedtek, de bízzatok, mert legyőztem a világot (Jn 16, 33).

Elvetettél minket, Istenünk, és magunkra hagytál, *

megharagudtál ránk, fordulj felénk újra!

Megráztad a földet, úgyhogy meghasadt, *

gyógyítsd meg töréseit, mert megingott.

Népedet kemény próbára tetted, *

kábító borral itattál minket.

De jelt adtál azoknak, akik félnek téged, *

hogy megmeneküljenek az íj elől.

Hogy megszabaduljanak azok, akiket szeretsz, *

szabadíts meg jobboddal, és hallgass meg minket!

Isten így szól szentélyében: †

„Ujjongva osztom fel Szichemet, *

Szukkot völgyét is felmérem.

Gileád az enyém, és enyém Manassze is, *

Efraim sisak lesz fejemen;

Júda királyi jogarom, *

Moáb az én mosdótálam.

Sarumat Edomra ráteszem, *

és csatakiáltásom Filisztea fölött hangzik!”

Az erős városba ki vezet el engem, *

Edomba ki irányítja léptemet?

Csak te, Istenünk, aki elvetettél minket, *

és már nem vonulsz ki seregünkkel, Istenünk!

Adj nekünk segítséget gyötrelmeinkben, *

mert az emberi segítség mit sem ér.

Istennel nagy dolgokat viszünk végbe, *

ő tiporja porba ellenségeinket.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Boldog az az ember, akit Isten fenyít: sebet üt rajta, de be is kötözi.

RÖVID OLVASMÁNY

Gal 6, 8

Amit az ember vet, azt is aratja. Aki tehát test szerint vet, testéből is arat majd romlást. Aki ellenben a lélek szerint vet, lelkéből arat örök életet.

A szelídeket törvénnyel vezeti az Úr,

Az alázatosaknak ösvényét tanítja.

Könyörögjünk!

Istenünk, te Szent Benedek apátot az istenszolgálat iskolájában kiváló mesterré tetted. Add, kérünk, hogy az irántad való szeretetet mindennél többre becsüljük, és szárnyaló szívvel járjunk parancsaid útján. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2024 J. Vidéky