## 2025. április 19.

## NAGYSZOMBAT

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen.

HIMNUSZ

Világ megváltó Istene,

ki minket égi üdvre hívsz,

Királyunk, Krisztus, oszd nekünk

dicső kereszted kincseit.

Legyőzte holtod a halált,

és életet hoz életed,

romlás szolgáján győz erőd,

s rettegnek ártó szellemek.

Jóságod késztet arra is,

hogy sírnak álmát vállalod,

a Mélység zárát megnyitod,

az ősök lelkét felhozod.

Ó, megszentelt nagy Áldozat,

ki értünk adtad véredet,

Atyád jobbján ki tündökölsz,

hallgasd megváltott népedet:

Vezesse mindig lépteink

– bármily erő tör ellenünk –

a tiszta élet útjain

kereszted: győztes nagy jelünk!

Atyának, Szentléleknek is

dicsőség, Jézusunk, veled,

hogy győzelmed gyümölcseit

kiosztod: bő kegyelmedet. Ámen.

ZSOLTÁROZÁS

Halálod leszek, ó, halál; marásod leszek, ó, alvilág!
116, 10-19 (115). zsoltár
Hálaadás a templomban
Krisztus által mutassuk be az Istennek szüntelenül a dicséret áldozatát (Zsid 13, 15).

Hiszek, bár gyakran mondtam: *

„Én nagyon nyomorult vagyok!”

És keservemben így is szóltam: *

„Hazug minden ember!”

Mit adhatnék én az Úrnak *

a sok jóért, amit ő nekem juttatott?

Fölemelem az üdvösség kelyhét, *

és segítségül hívom az Úr nevét.

Amit fogadtam az Úrnak, *

megadom egész népének színe előtt.

Becses dolog az Úr szemében *

szentjeinek halála!

Uram, én a te szolgád vagyok, *

a te szolgád, és szolgálód gyermeke.

Bilincseimet széjjeltörted, †

most hálaáldozatot mutatok be neked, *

és segítségül hívom az Úr nevét.

Amit fogadtam az Úrnak, *

megadom egész népének színe előtt,

az Úr házának udvarán, *

Jeruzsálem, falaid között!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Halálod leszek, ó, halál; marásod leszek, ó, alvilág!
Amint Jónás próféta három nap és három éjjel volt a hal gyomrában, úgy lesz az Emberfia a föld szívében.
143 (142). zsoltár, 1-11
Imádság megpróbáltatások idején
Az embert nem a törvény szerinti tettek teszik igazzá, hanem a Jézus Krisztusba vetett hit (Gal 2, 16).

Hallgasd meg, Uram, imádságomat, †

te hűséges vagy, figyelj könyörgő szavamra, *

igazságos vagy, hallgass meg engem!

Ne szállj perbe szolgáddal, *

színed előtt egy élő sem mondható igaznak.

Az ellenség üldözőbe vett, †

életemet a földre tiporja, *

sötétségbe taszít, mint a régen megholtakat.

Egészen elcsügged a lelkem, *

és a szívem is megdermed bennem.

A régmúlt napokra emlékezem, †

végiggondolom minden tettedet, *

elmélkedem azon, amit kezed művelt.

Kezemet feléd tárom, *

mint a kiszikkadt föld, lelkem utánad eped.

Siess, hallgass meg, Uram, *

már a lelkem is eleped.

Ne rejtsd el előlem arcodat, *

nehogy olyan legyek, mint akik a sírba szállnak.

Hadd halljam minden reggel, hogy jóságos vagy, *

mert csak benned bízom.

Mutasd meg, melyik úton járjak, *

mert hozzád vágyódik a lelkem.

Ellenségeimtől ments meg, Uram, *

nálad keresek oltalmat.

Taníts meg akaratod teljesítésére, †

mert te vagy az én Istenem. *

Jó lelked vezessen az egyenes úton.

Neved miatt, Uram, életemet tartsd meg, *

gyötrelmeimből a te igazságod szerint vezess ki engem!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Amint Jónás próféta három nap és három éjjel volt a hal gyomrában, úgy lesz az Emberfia a föld szívében.
Bontsátok le ezt a templomot, mondja az Úr, és harmadnapra fölépítem. De ő saját teste templomáról beszélt.
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Bontsátok le ezt a templomot, mondja az Úr, és harmadnapra fölépítem. De ő saját teste templomáról beszélt.

RÖVID OLVASMÁNY

1 Pét 1, 18-21

Tudjátok, hogy nem veszendő ezüstön vagy aranyon szabadultatok ki az atyáitoktól rátok hagyományozott értéktelen életmódból, hanem Krisztusnak, a hibátlan és egészen tiszta Báránynak a drága vére árán. Őt Isten előre, már a világ teremtése előtt kiválasztotta, de csak az utolsó időkben jelent meg, miattatok. Általa hisztek Istenben, aki feltámasztotta őt a halottak közül, és megdicsőítette, hogy higgyetek, és reméljetek az Istenben.

RÖVID VÁLASZOS ÉNEK

A Válaszos ének helyett a következő antifónát mondjuk:

Krisztus engedelmes lett értünk a halálig, mégpedig a kereszthalálig. Ezért Isten felmagasztalta őt, és olyan nevet adott neki, amely fölségesebb minden névnél.

Krisztus engedelmes lett értünk a halálig, mégpedig a kereszthalálig. Ezért Isten felmagasztalta őt, és olyan nevet adott neki, amely fölségesebb minden névnél.

EVANGÉLIUMI KANTIKUM

Magnificat-ant. Most dicsőül meg az Emberfia, Isten is megdicsőül benne, és hamarosan megdicsőíti őt.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Most dicsőül meg az Emberfia, Isten is megdicsőül benne, és hamarosan megdicsőíti őt.

FOHÁSZOK

Imádjuk őszinte áhítattal Megváltónkat, aki értünk kínhalált szenvedett, és eltemették, de feltámadt! Könyörögve kérjük:

Urunk, könyörülj rajtunk!

Urunk, Jézus, lándzsával átszúrt oldaladból vér és víz fakadt, egész Egyházad csodálatos szentsége:

halálod, temetésed és feltámadásod által adj új életet Jegyesednek!

Urunk, könyörülj rajtunk!

Úr Jézus, te gondoltál azokra, akik elfelejtették, hogy megígérted feltámadásodat:

emlékezzél meg azokról is, akik nem tudnak feltámadásodról, és így remény nélkül élnek!

Urunk, könyörülj rajtunk!

Isten Báránya, te vagy a mindnyájunkért feláldozott húsvéti áldozat:

vonj magadhoz minden embert!

Urunk, könyörülj rajtunk!

Világmindenség Istene, te mindenek felett állsz, és mégis engedted, hogy a sírba zárjanak:

szabadítsd meg az emberiséget a gonosz hatalmától, és ajándékozd meg a dicső halhatatlansággal!

Urunk, könyörülj rajtunk!

Krisztus, az élő Isten Fia, te a kereszten nyitottad meg a mennyország kapuját a gonosztevő előtt:

legyenek a feltámadásban dicsőséged részesei meghalt testvéreink, hiszen a halálban és az eltemettetésben is hasonlókká lettek hozzád!

Urunk, könyörülj rajtunk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, örök Isten, egyszülött Fiad leszállt a föld mélyébe, de sírjából dicsőségesen feltámadt. Híveidet, akik a keresztségben vele együtt eltemetkeztek, vezesd el az örök életre az ő feltámadása által. Aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky