## 2025. december 10.

## A loretói Boldogságos Szűz Mária
tetszés szerinti emléknap

A Szent Ház – amelyről egy 1465-ben írt krónika elbeszéléséből tudjuk, hogy 1294. december 9–ről 10-re virradó éjszaka került arra a hegyre, amelyen ma is áll – a kiindulópontja a loretói szentélyben megmutatkozó Mária-tiszteletnek; továbbá a megtestesülés misztériumának és a Szent Család evangéliumi erényeinek emléke. Sok pápa részesítette apostoli gondoskodásában a loretói Szűz szentélyét, akit XV. Benedek pápa a repülőgépen utazók védőszentjévé nyilvánított. A loretói litánia pedig az egész Egyházban elterjedt.

Reggeli dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Ég dicsőséges Asszonya,

fénylőbb, mint minden csillaga!

Te gondviselő Alkotód

áldott kebledből szoptatod.

Mit Éva bűne elvetélt,

Fiadban újra visszatért,

a síró emberi nemet

a csillagokhoz vezeted.

Te nagy Királyunk kapuja,

fényben tündöklő ajtaja.

A Szűztől árad életed,

megváltott nép, ülj ünnepet!

Dicsérjük most Szülöttedet,

Atyánkat és a Lelket is,

a nagy kegyelmek köntösét,

csodás Szűz, ők szőtték neked. Ámen.

ZSOLTÁROZÁS

Istenem, szent a te utad; ki olyan nagy isten, mint a mi Istenünk?
77 (76). zsoltár
Emlékezés az Úr nagy tetteire
Mindenfelől szorongatnak, de össze nem zúznak (2 Kor 4, 8).

Hangos szóval az Úrhoz kiáltok, *

Istenhez kiáltok, és ő figyel reám.

Keresem az Urat a szorongatás napján, †

egész éjjel felé tárom kezemet, *

és el nem lankadok.

Lelkem nem tud megvigasztalódni; †

Istenre gondolok, és sóhajtozom, *

róla elmélkedem, és elcsügged a lelkem.

Te tartod ébren szempilláimat, *

zavart vagyok, szólni sem tudok.

Emlékezem a régi napokról, *

gondolkodom a rég letűnt esztendőkről.

Egész éjjel elmélkedik szívem, *

kutatok, és fürkészi a lelkem:

Vajon mindörökre eltaszít az Úr, *

sosem lesz már megbékéltebb?

Vagy szeretete végleg elfogyott, *

és ígérete nem valósul meg soha?

Könyörülni is elfelejt talán az Isten, *

és haragjában irgalmasságát szívébe zárja?

És azt mondtam: „Onnét van sajgó sebem, *

hogy az Úr keze most másként érint!”

Emlékezem az Úr nagy tetteiről, *

emlékezem kezdettől adott csodáiról.

Minden művedről elmélkedem, *

nagyszerű tetteidről gondolkodom.

Isten, szent a te utad, *

ki olyan nagy isten, mint a mi Istenünk?

Te vagy az Isten, aki csodákat tehet, *

megismertetted hatalmadat a népek között.

Erős karral megváltottad népedet, *

Jákob és József fiait.

Megláttak téged a vizek, Istenem, †

megláttak a vizek, és megremegtek, *

a mély vizek megrendültek.

A felhők ontották a vizet, †

a fellegek mennydörögtek, *

mert tüzes nyilaid cikáztak.

Mennydörgésed harci szekérként dübörgött, †

villámaid bevillogták a földkerekséget, *

megingott és megreszketett a föld.

Utad a tengeren át vezetett, ösvényed a nagy vizeken, *

de lábad nyomát nem láthatta senki.

Népedet, mint nyájat, úgy vezetted *

Mózes és Áron kezével.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Istenem, szent a te utad; ki olyan nagy isten, mint a mi Istenünk?
Szívem ujjong az Úrban, aki megaláz és felmagasztal.
Kantikum – 1 Sám 2, 1-10
Az alázatosak örvendezése Istenben
Hatalmasokat ledöntött a trónról, és alázatosakat felmagasztalt, éhezőket minden jóval betöltött (Lk 1, 52-53).

Szívem ujjong az Úrban, *

erővel tölt el Istenem.

Ellenségeimmel szemben szám tágasra nyílhat, *

mert örömmel tölt el segítséged.

Nincs olyan szent senki, mint az Úr, †

nincs senki más rajtad kívül, *

nincs senki olyan erős, mint a mi Istenünk.

Ne beszéljetek annyit gőgösen, *

és ne büszkélkedjetek.

Ne hagyja el szátokat kérkedő szó, †

az Úr a mindentudás Istene, *

ő méri le tetteinket.

A hatalmasok íja eltörött, *

de a gyengéket erő övezi.

Aki jóllakott volt, elszegődik egy falat kenyérért, *

de akik éheztek, már jóllakhatnak.

Aki gyermektelen volt, az hétszeresen anya lesz, *

a sokgyermekes anya meg elhervad.

Az Úr adja a halált, és ő adja az életet, *

alvilágra ő küld, és ő hoz fel onnan.

Az Úr ad szegénységet, és ő ad gazdagságot, *

ő az, aki megaláz és felmagasztal.

A szűkölködőt ő emeli fel a porból, *

és a sárból kihozza a nyomorultat.

Az előkelők sorába ülteti, *

hogy övé legyen a dicsőség széke.

Mert az Úré a föld minden oszlopa, *

azokra helyezte a földkerekséget.

Szentjeinek lábát biztos úton vezeti, †

a gonoszok elvesznek a sötétségben, *

mert az ember nem győzhet a maga erejéből.

Az Úr megfélemlíti ellenségeit, *

az égből rájuk mennydörög.

Az Úr megítéli a föld határait, †

királyának ő ad hatalmat, *

és Fölkentjének homlokát fölemeli!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szívem ujjong az Úrban, aki megaláz és felmagasztal.
Király az Úr, ujjongjon a föld! †
97 (96). zsoltár
Isten dicsőségesen ítélkezik
Ez a zsoltár a világ megváltását jelzi, és minden nép hitét Istenben (Szt. Atanáz).

Király az Úr, ujjongjon a föld, *

† és örvendjen minden sziget!

Sötét felhő lebegi őt körül, *

trónját igazság és jog tartja szilárdan.

Tűz jár színe előtt, *

és elemészti minden ellenségét.

Villámai bevilágítják a földkerekséget, *

látja a föld, és beléremeg.

Viaszként szétfolynak a hegyek az Úr előtt, *

az egész föld Urának színe előtt.

Igazságosságát hirdetik az egek, *

és nagy fölségét meglátják a népek.

Megszégyenülnek mind a bálványimádók, †

akik faragott képeikkel dicsekszenek; *

eléje borulnak mind a bálványistenek.

Hallja ezt, és örvendez Sion, †

Júda városai vigadoznak *

a te ítéleted miatt, Uram.

Mert magasságos Úr vagy te a világ fölött, *

minden más istennél fölségesebb.

Akik az Urat szeretitek, gyűlöljétek a rosszat! †

Az Úr megoltalmazza hívei lelkét, *

a gonoszok kezéből kimenti őket.

Fényesség virrad az igazra, *

és öröm a tiszta szívűekre.

Örvendjetek, igazak, az Úrban, *

és áldjátok szentséges nevét!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Király az Úr, ujjongjon a föld!

RÖVID OLVASMÁNY

vö. Iz 61, 10

Örvendezve örvendek az Úrban, és lelkem ujjong az én Istenemben, mert az üdvösség ruhájába öltöztetett engem, és az igazság palástját terítette rám, mint ahogy a menyasszony ékszerekkel díszíti magát.

RÖVID VÁLASZOS ÉNEK

Az Úr kiválasztotta őt magának, * Öröktől fogva kiválasztotta.

Az Úr kiválasztotta őt magának, * Öröktől fogva kiválasztotta.

Sátrában adott neki lakóhelyet.

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, * Öröktől fogva kiválasztotta.

EVANGÉLIUMI KANTIKUM

Benedictus-ant. Az üdvösség kapuja Éva miatt mindenkinek bezárult, Szűz Mária által azonban kitárult.
Ének a Messiásról és Előfutáráról

Lk 1, 68-79

Áldott az Úr, atyáink Istene, *

mert meglátogatta és megváltotta az ő népét;

erős szabadítót támasztott minékünk *

szolgájának, Dávidnak családjából.

Amint szólott a szentek szájával, *

ősidők óta a próféták ajka által,

megszabadít az ellenség kezéből, *

mindazoktól, akik gyűlölettel néznek minket;

atyáinkkal irgalmat gyakorol, *

hogy szent szövetségére emlékezzék,

az esküre, amelyet Ábrahám atyánknak esküdött, *

hogy nekünk váltja be, amit ígért;

hogy félelem nélkül és megszabadulva az ellenség kezéből, *

neki szolgálatot teljesítsünk:

szentségben és igazságban járjunk előtte *

napról napra, amíg élünk.

Téged pedig, gyermek, †

a fölséges Isten prófétájának fognak mondani, *

mert az Úr előtt jársz, egyengetni az ő útját;

az üdvösség ismeretére tanítod nemzetét, *

hogy bocsánatot nyerjen minden bűnük

Istenünk irgalmas szívétől, *

amellyel meglátogat minket felkelő Napunk a magasságból,

hogy fényt hozzon azoknak, akik sötétségben és halálos homályban ülnek, *

lépteinket pedig a béke útjára vezérelje.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benedictus-ant. Az üdvösség kapuja Éva miatt mindenkinek bezárult, Szűz Mária által azonban kitárult.

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Igazság Napja, akit a szeplőtelen Szűz, mint fényes hajnal előre jelzett,

add, hogy mindig látogatásod fényében járjunk!

Urunk, édesanyád járjon közben értünk!

Örök Ige, aki Szűz Máriát romolhatatlan hajlékoddá választottad,

szabadíts meg minket a bűn romlottságától!

Urunk, édesanyád járjon közben értünk!

Üdvözítőnk, édesanyád ott állt a kereszt tövében,

add, hogy az ő közbenjárására örömmel vállaljunk részt szenvedéseidből!

Urunk, édesanyád járjon közben értünk!

Jóságos Jézus, te a kereszten függve Máriát János anyjául rendelted,

segíts úgy élnünk, hogy felismerjék bennünk Szűz Mária gyermekeit!

Urunk, édesanyád járjon közben értünk!

Vagy:

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Urunk, édesanyád járjon közben értünk!

Megváltónk, te Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Urunk, édesanyád járjon közben értünk!

Örök Ige, te megtanítottad anyádat, hogy a legjobb részt válassza,

segíts minket az ő követésére, hogy olyan eledelt keressünk, amely megmarad az örök életre!

Urunk, édesanyád járjon közben értünk!

Királyok Királya, te édesanyádat testével-lelkével magadhoz vetted a mennybe,

segíts, hogy gondolataink mindig az égiekre irányuljanak!

Urunk, édesanyád járjon közben értünk!

Ég és föld Ura, te Szűz Máriát mint királynőt állítottad jobbodra,

segíts, hogy egykor ugyanazon dicsőségből mi is részt kapjunk!

Urunk, édesanyád járjon közben értünk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te az ősatyáknak tett ígéretet beteljesítve a Boldogságos Szűz Máriát választottad ki, hogy Üdvözítőnk Anyja legyen. Engedd, kérünk, annak példáját követnünk, kinek alázatossága tetszésre lelt nálad, és kinek engedelmessége gyümölcsöző számunkra. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul a Reggeli dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky