## 2025. május 7.

## Eger: A bazilika-főszékesegyház felszentelése
ünnep
(A bazilika-főszékesegyházban: főünnep)

Az egri püspökséget Szent István király alapította Északkelet-Magyarország részére, és már akkor székesegyház is épült Szent János apostol és evangélista tiszteletére. A XII. század végén kezdődött, és a XIII. század elején Katapán püspök idejében fejeződött be annak a háromhajós román székesegyháznak az építése, amelynek maradványai a várban ma is láthatók. (Ide temették el 1204-ben Imre királyt.) A tatárjáráskor a székesegyházat felgyújtották, de 1261-ben újjáépítették, a XV. században pedig gótikus szentéllyel bővítették. A törökök kiűzése után Telekesy István püspök a romokban levő székesegyház helyett újat alapított, és megkezdte a mai főszékesegyház helyén fekvő középkori templom barokk stílusú átépítését, amelyet utóda, Erdődy Gábor püspök fejezett be 1727-ben. Ez az aránylag kis méretű templom nem felelt meg az 1804-ben érseki rangra emelt főegyházmegye kívánalmainak. A mostani, monumentális méretű főszékesegyházat Hild József tervei alapján Pyrker János László velencei pátriárka és egri érsek építtette 1831 és 1836 között, és ő szentelte fel 1837. május 6-án és 7-én Szent János, Szent Mihály és Szűz Mária tiszteletére. A főszékesegyháznak VI. Pál pápa 1970. március 14-én a „kis bazilika” rangot adományozta.

Délelőtt

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Ez óra itt a harmadik,

Krisztust kereszttel terhelik:

elménk hívságtól ment legyen,

imádkozzunk most csendesen.

Krisztust fogadja szív, ajak,

s bensőnk romlatlan, ép marad,

tanúskodjék buzgó imánk:

a Lélek méltán száll le ránk.

Ez óra régi gyászt törölt:

az ősbűn átka megtörött;

Krisztus kegyelme itt fakadt,

feltündökölt a virradat.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Ant. Alleluja. Alleluja. Alleluja.
119 (118). zsoltár, 105-112
XIV. (Nun)

Nagyszerű lámpás a te igéd lábam előtt, *

ösvényemen csak ez világít.

Nevedre esküszöm és ígérem: *

igaz végzéseid igéit megtartom.

Nagyon mélyre aláztál, Uram, *

de ígéreted szerint éltess.

Neked hozom ajkam áldozatát, fogadd tetszéssel, Uram, *

végzéseidre taníts meg engem.

Naponként veszélyben forog az életem, *

törvényeidről mégsem feledkezem meg.

Nekem tőrt is vetettek a bűnösök, *

de parancsaidtól el nem tértem.

Nekem igéd lesz az örökrészem mindenkor, *

ez tölti el szívemet örömmel.

Nézd, szívemet arra hajlítom, †

hogy rendelkezéseidet megtegyem, *

jutalma ennek mindörökké tart.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

70 (69). zsoltár
Istenem, jöjj segítségemre!
Uram, ments meg minket, elveszünk! (Mt 8, 25)

Istenem, jöjj segítségemre, *

Uram, siess, segíts meg engem!

Érje szégyen és gyalázat azokat, *

akik vesztemre törnek.

Szégyenkezve hátráljanak, *

akik nekem rosszat akarnak.

Hátráljanak megszégyenülve, *

akik így gúnyolódnak: „Úgy kell neki, úgy kell!”

Ujjongjanak s örvendjenek benned, *

akik téged keresnek.

„Áldott legyen az Úr!” – kiáltsák szüntelen, *

akik a te segítségedet várják.

Szegény vagyok és nyomorult, *

Istenem, siess hozzám!

Segítőm és megmentőm te vagy, *

én Istenem, ne késlekedj!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

75 (74). zsoltár
Az Úr a legfőbb bíró
Hatalmasokat ledöntött a trónról, és alázatosakat felmagasztalt (Lk 1, 52).

Magasztalunk téged, Istenünk, †

magasztalunk, és nevedet szólítjuk: *

elbeszéljük csodatetteidet.

„Majd ha jónak látom, *

igaz ítéletet tartok.

Remeghet a föld és minden lakója: *

oszlopainak szilárd alapot vetettem!”

A dicsekvőknek azt mondom: „Hagyjátok a dicsekvést!” *

A bűnösöknek: „Fejeteket ne hordjátok kevélyen!”

Fejeteket ne hordjátok fönn kevélyen, *

ne beszéljetek vakmerően, gőgösen.

Mert nem Keletről és nem Nyugatról, *

nem is a sivatag vagy a hegyek felől jön a segítség.

Hiszen Isten a bíró: *

az egyiket megalázza, a másikat felmagasztalja.

Kehely van az Úr kezében, *

tele habzó, fűszeres borral.

Ezt nyújtja oda; †

utolsó cseppig ki kell üríteniük, *

meg kell inniuk a föld bűnöseinek.

Én pedig szüntelen ujjongok, *

Jákob Istenének énekelek.

Minden gonosznak letöröm hatalmát, *

az igaz meg fölemelheti fejét.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Alleluja. Alleluja. Alleluja.

RÖVID OLVASMÁNY

1 Kor 3, 16-17

Nem tudjátok, hogy Isten temploma vagytok, s az Isten Lelke lakik bennetek? Aki lerontja az Isten templomát, azt Isten elpusztítja. Isten temploma ugyanis szent, s ti vagytok az.

Szeretem, Uram, házad ékességét,

És dicsőséged lakóhelyét.

Könyörögjünk!

Magában a felszentelt templomban:

Istenünk, te megengeded, hogy templomunk felszentelésének napját lelkünk javára évente megünnepeljük, hallgasd meg néped könyörgő szavát. Add, hogy erről a helyről mindig tiszta áldozat szálljon eléd, reánk pedig a megváltás bőséges kegyelme áradjon. Krisztus, a mi Urunk által.

A felszentelt templomon kívül:

Istenünk, te élő kövekből, választottaidból emelsz örök hajlékot fölséges nevednek. Add, hogy Egyházadat bőkezűen töltse el az ajándékozó Szentlélek, és hívő népedből egyre inkább felépüljön a mennyei Jeruzsálem. Krisztus, a mi Urunk által.

Vagy:

Istenünk, te Egyháznak nevezted népedet. Add, hogy az a közösség, amely nevedben egybegyűlt, csak téged szolgáljon, szeressen és kövessen; és vezetéseddel jusson el a megígért mennyei hazába. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2024 J. Vidéky