## 2025. június 8.

## PÜNKÖSD
főünnep

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Teremtő Lélek, szállj reánk,

ragyogd be lelkünk, tiszta láng,

ki alkotsz, éltetsz szíveket,

hozd nékik bő kegyelmedet!

Kit úgy hívunk: Vigasztaló,

kit ad nekünk az Alkotó,

te élő forrás, égi láng,

szent kenet, égből szállj le ránk!

Te, hét ajándék kútfeje,

Atyánk kegyelmes jobb keze,

az Úr erős ígérete,

sugalmas ajkak ihlete.

Gyújtsd meg szemünknek fényedet,

és szállj szívünkbe, Szeretet!

Ha testünk gyarló, s lankadunk,

légy mindig éber gyámolunk!

Űzd messze tőlünk ellenünk,

szent békességed add nekünk;

te járj, vezér, utunk előtt,

veszélytől védjen szent erőd!

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Ámen.

ZSOLTÁROZÁS

Amikor elérkezett Pünkösd napja, az emeleti teremben mindnyájan együtt voltak, alleluja.
113 (112). zsoltár
Dicsértessék az Úr neve
Hatalmasokat ledöntött a trónról, és alázatosakat felmagasztalt (Lk 1, 52).

Dicsérjétek, Isten szolgái, *

dicsérjétek az Úr nevét.

Áldott legyen az Úr neve *

mostantól fogva mindörökké.

Dicsértessék az Úr neve *

napkelettől napnyugatig!

Fölséges az Isten minden nép fölött, *

dicsősége magasabb az egeknél.

Ki hasonlítható Istenünkhöz, az Úrhoz, †

kinek magasságokban áll a trónja, *

és onnan tekint alá égre és földre?

Az elhagyatottat a porból magához vonja, *

fölemeli a szegényt a sárból,

hogy odaültesse a gazdagok közé, *

népének gazdagjai közé.

S aki gyermek nélkül élt házában, *

azt gyermekek boldog anyjává teszi.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Amikor elérkezett Pünkösd napja, az emeleti teremben mindnyájan együtt voltak, alleluja.
Lángnyelvek lobbantak az apostolok felett, és mindegyikükre leereszkedett a Szentlélek, alleluja.
147, 1-11 (146). zsoltár
Az Úr hatalma és jósága

Áldjátok az Urat, mert jó dicsérni őt, *

Istenünknek kedves a dicséret.

Újra fölépíti Jeruzsálemet az Úr, *

Izrael szétszórt fiait egybegyűjti.

Meggyógyítja a megtört szívűeket, *

és sebeiket bekötözi.

A csillagokat számon tartja, *

és nevén szólítja valamennyit.

Nagy a mi Urunk, nagy az ő ereje, *

bölcsességének nincs határa.

A szelídeket magához emeli, *

de porig alázza a bűnösöket.

Énekeljetek az Úrnak hálaéneket, *

muzsikáljatok Istenünknek zengő hárfán.

Ő borítja felhővel az eget, *

és ő hullat a földre esőt.

Ő sarjaszt füvet a hegyeken, *

és eledelt az ember barmainak.

Ő ad az állatoknak eledelt, *

a hollófiaknak is, mikor hozzá sírnak.

Nem a paripák erejében telik kedve; *

és nem a harcosok izmaiban leli örömét.

Az istenfélők kedvesek az Úrnak, *

azok, akik irgalmában bíznak.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Lángnyelvek lobbantak az apostolok felett, és mindegyikükre leereszkedett a Szentlélek, alleluja.
A Szentlélek, aki az Atyától származik, majd megdicsőít engem, alleluja.
Kantikum – Jel 15, 3-4
A hódolat éneke

Nagy és csodálatos minden műved, *

mindenható Urunk, Istenünk.

Hűségesek és igazak útjaid, *

nemzetek Királya!

Ki ne félne, tisztelne téged, Urunk, *

ki ne dicsérné nevedet?

Egyedül csak te vagy a Szent, †

eljön minden nemzet, és színed elé borul, *

mert nyilvánvalóvá lett, ahogyan ítéltél.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

A Szentlélek, aki az Atyától származik, majd megdicsőít engem, alleluja.

RÖVID OLVASMÁNY

Róm 8, 11

Ha bennetek lakik Isten Lelke, aki feltámasztotta Jézust a halálból, ő, aki Krisztus Jézust feltámasztotta a halottak közül, halandó testeteket is életre kelti bennetek lakó Lelke által.

RÖVID VÁLASZOS ÉNEK

A vigasztaló Szentlélek, * Alleluja, alleluja.

A vigasztaló Szentlélek, * Alleluja, alleluja.

Megtanít benneteket mindenre.

Alleluja, alleluja.

Dicsőség az Atyának, a Fiúnak és a Szentléleknek.

A vigasztaló Szentlélek, * Alleluja, alleluja.

EVANGÉLIUMI KANTIKUM

Magnificat-ant. Jöjj, Szentlélek Úristen, töltsd el híveid szívét, és szereteted tüzét gyújtsd lángra bennünk, te, aki a nyelvükben különböző nemzeteket mind a hit egységébe gyűjtöd, alleluja.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Jöjj, Szentlélek Úristen, töltsd el híveid szívét, és szereteted tüzét gyújtsd lángra bennünk, te, aki a nyelvükben különböző nemzeteket mind a hit egységébe gyűjtöd, alleluja.

FOHÁSZOK

Hangos dicsérettel ünnepeljük Istent, aki a szent ötvennap elteltével elküldte az apostolokra a Szentlelket a mennyből. Örömteli és áhítatos lélekkel kérjük:

Küldd el Szentlelkedet, és újítsd meg a világot!

Kezdetben te alkottad az eget és a földet, s az idők teljességében mindent megújítottál Krisztusban,

állandóan újítsd meg Szentlelked által a föld színét, hogy mindnyájan eljussunk az üdvösségre!

Küldd el Szentlelkedet, és újítsd meg a világot!

Te Ádám arcába lehelted az élet leheletét,

küldd el Szentlelkedet az Egyházba, hogy a Szentlélek éltesse, megújítsa, és általa életet adjon a világnak!

Küldd el Szentlelkedet, és újítsd meg a világot!

Világosíts meg minden embert Szentlelked fényével, és űzd el a sötét felhőket korunk egéről,

hogy a gyűlölet helyébe szeretet, a fájdalom helyébe öröm, a háború helyébe az óhajtott béke lépjen!

Küldd el Szentlelkedet, és újítsd meg a világot!

Öntözd az emberi nemet Szentlelked élő vizével, amely Krisztus oldalából fakadt,

hogy földünk ne a gonoszság töviseit teremje!

Küldd el Szentlelkedet, és újítsd meg a világot!

Szentlelked által az életre és a dicsőségre vezeted az embereket,

add, hogy a mennyei hazában általa élvezzék a megholtak a szeretet boldogságát.

Küldd el Szentlelkedet, és újítsd meg a világot!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, örök Isten, rendelésed szerint ötven napon át ünnepeltük Húsvét szent titkát. Add, hogy a világon szétszóródott sokféle nemzet mennyei segítségeddel közös nyelvre találjon, és neved megvallásában egyesüljön. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky