## 2025. május 10.

## De Avila Szent János áldozópap és egyháztanító
tetszés szerinti emléknap

Almodóvar del Campo-ban (Spanyolország) született, 1500 körül. Pappá szentelték, Andalusia területén hirdette Krisztust. Számos írásában kiállt a Trentói zsinat tanításai mellett, és küzdött rendelkezéseinek végrehajtásáért. Hamisan eretnekséggel vádolták, sem a vizsgálat, sem a börtön elöl nem menekült el, bizonyította a katolikus tanításhoz való hűségét. Montilla-ban, a Córdoba-i Egyházmegye területén töltötte utolsó éveit. 1569. május 10-én tért meg az Úrhoz.

Olvasmányos imaóra

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Igaz Napunk, ki műveid

örök fényeddel élteted,

elménknek is világa vagy:

együtt dicsérve áld szívünk.

Ez élő fáklyák fénye is

Lelked tüzéből szállt alá,

évszázadokra tündökölt,

feltárva üdvünk útjait.

Mit Isten hinnünk átadott,

mit megtalált az emberész,

kegyelmed hű szolgáin át

új, tiszta fénybe öltözött.

S akit ma népünk ünnepel,

ez égi fényben tündököl

győztes tudással gazdagon,

s dicsőségükben osztozik.

Ő járjon közben, ó Urunk,

hogy tisztán láthasson szemünk

igaz, dicső fény, tégedet,

s a hozzád elvivő utat.

Ezt add meg, kérünk, jó Atya,

s Atyának mása, egy Fia,

s te Szentlélek, Vigasztaló:

örökre egy uralkodó. Ámen.

ZSOLTÁROZÁS

1. ant. Adjatok az Úrnak hálát jóságáért, az emberekkel tett nagy csodáiért! Alleluja.
107 (106). zsoltár
Hálaadás a szabadulásért
Isten a tanítást Izrael fiainak adta, amikor békét hirdetett Jézus Krisztus által (ApCsel 10, 36).
I.

Adjatok hálát az Úrnak, mert jó, *

mert örökké szeret minket.

Így szóljanak azok, akiket megváltott az Úr, *

akiket megmentett az ellenség kezéből,

és akiket minden tájról összegyűjtött, †

napkeletről és napnyugatról, *

északról és délről.

Bolyongtak a pusztában, a sivatagban, *

lakott város felé utat nem találtak.

Az éhségtől és a szomjúságtól *

szinte elepedt a lelkük.

Az Úrhoz kiáltottak gyötrelmükben, *

aki szorult helyzetükből kiragadta őket.

Egyenes úton vezette őket, *

hogy lakott városba jussanak.

Adjanak hálát az Úrnak jóságáért, *

az emberek fiaival tett nagy csodáiért,

mert bő vizet adott a szomjazóknak, *

és az éhezőket jóllakatta.

Sötétben, a halál árnyékában ültek, *

nyomorultan, vasra verve,

mert ellenszegültek Isten szavának, *

a Magasságbeli döntését megvetették.

Ezért alázta meg szívüket szenvedéssel, *

elestek, és nem volt, aki fölsegítse őket.

Az Úrhoz kiáltottak gyötrelmükben, *

aki szorult helyzetükből kiragadta őket.

Kivezette őket a sötétből, a halál árnyékából, *

és bilincseiket összetörte.

Adjanak az Úrnak hálát jóságáért, *

az emberekkel tett nagy csodáiért,

mert az érckapukat összetörte, *

és a vas-zárakat összezúzta.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Adjatok az Úrnak hálát jóságáért, az emberekkel tett nagy csodáiért! Alleluja.
2. ant. Láthatták az Úr nagy tetteit és csodáit. Alleluja.
II.

A gonoszság útján balgaságba estek, *

és bűneik miatt nyomorba jutottak.

Megutáltak minden eledelt, *

s már a halál kapujához értek.

Az Úrhoz kiáltottak gyötrelmükben, *

aki szorult helyzetükből kiragadta őket.

Elküldte igéjét, és meggyógyította őket, *

életüket kimentette a pusztulásból,

hogy az Úrnak hálát adjanak jóságáért, *

az emberekkel tett nagy csodáiért,

hogy a dicséret áldozatát bemutassák, *

és ujjongással hirdessék tetteit.

Akik hajóikon mély tengerre szálltak, *

és a nagy vizek hátán végezték munkájukat,

azok láthatták az Úr nagy tetteit, *

és csodáit a mély tengeren.

Szavára szélvihar támadt, *

és hullámok tornyosultak:

Felemelkedtek az égig, †

majd lezuhantak a mélységekig, *

s nagy veszedelmükben már kétségbeestek.

Meginogtak, tántorogtak, mint a részeg, *

és odaveszett minden bölcsességük.

Az Úrhoz kiáltottak gyötrelmükben, *

aki szorult helyzetükből kiragadta őket.

Szellővé csendesítette a vihart, *

a hullámok elcsitultak.

Örültek is a nagy csendességnek; *

így vezette őket az óhajtott kikötőbe,

hogy az Úrnak hálát adjanak jóságáért, *

az emberek fiaival tett nagy csodáiért,

és hogy magasztalják őt a nép gyülekezetében, *

és a vének tanácsában is dicsőítsék.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Láthatták az Úr nagy tetteit és csodáit. Alleluja.
3. ant. Látják ezt az igazak, és örvendeznek, és megértik az Úr szeretetét. Alleluja.
III.

A folyókat sivataggá tette, *

és a forrásokat szomjas földdé,

a termőföldet pedig szikessé, *

az ott lakók bűnei miatt.

Aztán a pusztát tóvá változtatta, *

a kiszáradt földet vizek forrásává.

Ott telepítette le az éhezőket, *

hogy lakóvárost alapítsanak.

Bevetették földjüket, telepítettek szőlőt, *

és az bőséges termést hozott nekik.

Megáldotta őket, és megsokasodtak, *

és jószágaik számát nem engedte fogyni.

Majd ismét megfogyatkoztak, nyomorba jutottak, *

és gyötrődtek bajtól, szenvedéstől.

De aki a fejedelmeket is megvetéssel sújtja, *

és úttalan pusztán hagyja bolyongani:

az felemelte nyomorából a szegényt, *

és nemzetségüket, mint nyájat megsokasította.

Látják ezt az igazak, és örvendeznek, *

ám bezárul minden gonosz ajka.

Ki olyan bölcs, hogy felfogja ezt, *

és megértse az Úr szeretetét?

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Látják ezt az igazak, és örvendeznek, és megértik az Úr szeretetét. Alleluja.

Isten új életre hívott minket. Alleluja.

Jézus Krisztusnak a halálból az élő reményre való feltámasztása által. Alleluja.

ELSŐ OLVASMÁNY

A Jelenések könyvéből

11, 1-19

A két tanú

Én, János, látomásomban bothoz hasonló mérőnádat kaptam ezeknek a szavaknak a kíséretében: „Menj, mérd fel az Isten templomát az oltárral és a benne imádkozókkal együtt. De a templom külső udvarát hagyd ki, és ne mérd fel, mert a pogányoké lesz, akik a szent várost negyvenkét hónapig tiporják. Két tanúmnak meghagyom, hogy szőrzsákba öltözve ezerkétszázhatvan napig hirdessenek bűnbánatot.

Ők a két olajfa és a két gyertyatartó, amely a föld Urának színe előtt áll. Ha valaki ártani akar nekik, tűz csap ki szájukból, és elpusztítja ellenségeiket. Mert aki ártani akar nekik, annak így kell elpusztulnia. Hatalmuk van, hogy bezárják az eget, hogy küldetésük idején ne essen az eső. Hatalmuk van arra is, hogy a vizet vérré változtassák, és annyi csapással sújtsák a földet, amennyivel csak akarják.

Amikor befejezik tanúságtételüket, a vadállat feljön a mélységből, harcra kel ellenük, legyőzi és megöli őket. Holttestük ott hever majd a nagy város utcáján, amelyet átvitt értelemben Szodomának és Egyiptomnak neveznek, ahol Urukat is keresztre feszítették. Holttestüket sokan fogják nézni a népek, törzsek, nyelvek és nemzetek közül három és fél napon át, nem engedik, hogy tetemüket sírba tegyék. Ezen föld lakói ujjonganak és vigadnak, és örömükben ajándékot küldenek egymásnak, hiszen ez a két próféta gyötrelmére volt a föld lakóinak.”

De három és fél nap elteltével az Istentől az élet lehelete szállt beléjük, és talpra álltak. Akik látták őket, azokat nagy félelem fogta el. Az égből hangos szózat hallatszott: „Gyertek ide!” S ellenségeik szeme láttára egy felhőn fölszálltak az égbe. Abban az órában heves földrengés támadt, a város tizedrésze romba dőlt, a földrengés következtében hétezer ember meghalt, a többit pedig félelem fogta el, és dicsőséget zengtek az ég Istenének.

Elmúlt a második jaj, de hamarosan itt lesz a harmadik.

A hetedik angyal is megfújta a harsonát. Erre üdvrivalgás hallatszott az égben: „Urunk és Fölkentje megszerezte az uralmat a világ felett, és uralkodni fog örökkön-örökké! Ámen.” Ekkor a huszonnégy vén, aki az Úr színe előtt a trónuson ült, arcra borult, és imádta az Istent: „Hálát adunk neked, mindenható Urunk, Istenünk, aki vagy, aki voltál, és aki eljössz, mert átvetted a főhatalmat, és uralkodol. Háborogtak a nemzetek, de eljött az ideje haragodnak és az ítéletnek a holtak fölött. Jutalmazd meg szolgáidat, a prófétákat és a szenteket, neved tisztelőit: a kicsinyeket és a nagyokat! A föld megrontói meg pusztuljanak!”

Megnyílt az égben az Isten temploma, és láthatóvá vált a szövetség ládája a templomban. Erre villámlás, égzengés, földrengés és nagy jégeső támadt.

VÁLASZOS ÉNEK

Jel 11, 15; Dán 7, 27

Urunk és Fölkentje megszerezte az uralmat a világ felett, * És uralkodni fog örökkön-örökké, alleluja.

Az ő országa örökkévaló ország lesz, neki szolgál és neki engedelmeskedik minden uralkodó. * És uralkodni fog örökkön-örökké, alleluja.

MÁSODIK OLVASMÁNY

De Avila Szent János áldozópap és egyháztanító írásaiból

(Tractatus de amore Dei erga nos, 1. 2. 4: Madrid 2004)

Krisztus szeretete, arca mindig az Atya felé fordul

A legmagasabb szeretet tekintete – amellyel Isten, és az Ő Fia, a mi nagyon áldott Urunk, lángol értünk - az az ok, amely szívünket Isten szeretetéhez vonzza. Ez – jobban, mint bármely jótétemény – szeretetre indítja szívünket, mivel a jótevő csak azt adja, ami a birtokában van, azonban aki szeret, önmagát ajánlja fel mindazzal együtt, amit birtokol, felajánlását tehát semmi sem tudja felülmúlni. Lássuk most tehát ó Uram, vajon szeretsz-e minket, vagy nem szeretsz. Vizsgáljuk meg, hogy mekkora a szereteted irányunkba.

A szülők nagyon szeretik gyermekeiket, de vajon erősebben szeretsz minket, mint az apánk? Nem léphetünk be a szívedbe Istenem, hogy mindezt megvizsgálhassuk. Azonban Egyszülötted, aki kebledből szállt alá, ugyanazokat a jeleket hozta magával, és parancsba adta, hogy a végtelen szeretet miatt, amellyel szeretsz bennünket, Atyának hívjunk, mivel oly kiemelkedő uralkodói jóságod miatt nagyon jó vagy, és egyedül te vagy az Atya, ebben a minőségedben pedig annyi mindent teszel, hogy atyaságod velejének jelenlétében senki sincs, akit ugyanilyen módon hívhatnánk.

Ha ilyen nagy szeretet ellenére még mindig bizalmatlan vagy, lásd meg mindazokat a javakat, amelyeket Isten adott neked, mert mindez az ő szeretetének tanúsága és záloga. Fontold meg, melyek is ezek a jótétemények, és megláthatod, hogy mindaz, ami az égen és a földön van, és ugyanígy minden csont és szerv a testedben, minden egyes óra és hely, életed egész ideje az Úr adománya. Lásd meg azt is, hogy minden jó tanács, amelyet megfogadtál, és mindazok a javak, melyeket birtokolsz, ugyancsak mindazok a veszélyek, amelyektől megmenekültél, a betegségek és veszteségek, amelyek elérhettek volna – hacsak ő maga meg nem mentett volna tőlük: mindezek az irántad való szeretet nyilvánvaló jelei. Végül pedig fordítsad szemedet erre az egész világra, mely egyedül a te javadra lett teremtve és a benne lévő összes teremtménnyel együtt a szeretetet jelzi, mesél róla és veled együtt részesül belőle.

Lássuk most azt is, hogy mekkora szeretettel lángolt irányunkban a Fiú. Nincs nyelv, amely méltó lenne ezt elmondani. Tudatlanok és önismeret híján levők, akik ezt a szeretetet még mindig nem érzik, ítéletük tökéletlenségükből fakad.

Azonban Krisztus szeretete nem a bennünk rejlő tökéletességből ered, hanem attól származik, aki ezt birtokolja, ezért Krisztus arca mindig az Atya felé fordul.

VÁLASZOS ÉNEK

Vö. Ef 3, 18-19; Jn 3, 16

Ismerjétek meg Krisztus minden ismeretet meghaladó szeretetét, * hogy beteljetek Isten egész teljességével, alleluja.

Mert úgy szerette Isten a világot, hogy egyszülött Fiát adta, hogy mindaz, aki őbenne hisz, el ne vesszen, hanem örök élete legyen: * hogy beteljetek Isten egész teljességével, alleluja.

KÖNYÖRGÉS

Könyörögjünk!

Istenünk, te Szent Jánost szent és buzgó élete által kiváló tanítóul adtad a nép és a papság számára. Engedd, kérünk, hogy szolgáid buzgósága révén korunkban is növekedjék az Egyház szentsége. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

Amikor vasárnap vagy főünnep előtt hosszabb vigíliás ünneplést tartanak, a Téged, Isten, dicsérünk himnusz előtt kerülnek sorra a kantikumok és az evangélium, amint azt a Függelék jelzi.

Ha az Olvasmányos imaórát közvetlenül egy másik imaóra előtt mondják, akkor vehető az utóbbinak a himnusza; az Olvasmányos imaóra végén pedig elmarad a Könyörgés és a Felhívás, az ezt követő imaóra elején pedig a bevezető vers és a Dicsőség az Atyának.

A MKPK jóváhagyásával, 2013

© 1999-2024 J. Vidéky