## 2025. október 27.

## Rozsnyó: A székesegyház felszentelése
ünnep
(A székesegyházban; főünnep)

Délben

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Boldogok, akik hallgatják az Isten szavát, és hűségesek is maradnak hozzá!
119 (118). zsoltár, 41-48
VI. (Vau)

Fölöttem lebegjen irgalmad, Uram, *

és szabadításod, amit ígértél.

Felelni fogok gúnyolóimnak, *

mert a te szavadban bízom.

Fogyni ne hagyd számból a hűség szavát, *

ítéleteidben van reményem.

Fáradhatatlanul megtartom törvényedet, *

mindenkor és mindörökre.

Feléd tartva széles úton járok, *

mert parancsaidat fürkészem.

Fennen hirdetem végzéseidet a királyok előtt, *

és nem vallok szégyent.

Föllelkesülök parancsaidtól, *

mert örömöm telik bennük.

Feléjük tárom kezemet, mert szeretem intelmeidet, *

rendelkezéseidről elmélkedem.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Boldogok, akik hallgatják az Isten szavát, és hűségesek is maradnak hozzá!
2. ant. Az én eledelem az, hogy teljesítsem az Atya akaratát.
40 (39). zsoltár 2-14. 17-18
Hálaadás és segítségkérés
Áldozatot és ajándékot nem kívántál, de emberi testet alkottál nekem (Zsid 10, 5).
I.

Vágyva vágytam az Úrra, *

és ő lehajolt hozzám.

Meghallgatta jajszavamat, *

és kivont a sírgödörből, az undok iszapból.

Sziklára állított engem, *

azután lábamba erőt öntött.

Új dalt adott a számba, *

Istenünknek zengő éneket.

Megrettenve látják ezt sokan, *

és eltelnek az Úr iránt bizalommal.

Boldog, aki bizalmát az Úrba veti, *

és mit sem vár a kevély és álnok embertől.

Uram, én Istenem, sok nagy csodát tettél miérettünk: *

nincs hozzád hasonló.

Ha hirdetni s elbeszélni akarnám, *

nem találnám se szerét, se számát.

Sem véres, sem ételáldozat nem kellett neked, *

fülemet azonban megnyitottad.

Égő- s engesztelő áldozatot sem követeltél. *

Így szóltam akkor: „Íme, eljövök.

A könyvtekercsben rólam írva áll, *

hogy megtegyem a te akaratodat.

Erre vágyom, Istenem, *

törvényed örömmel tölti el szívemet.”

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Az én eledelem az, hogy teljesítsem az Atya akaratát.
3. ant. Szegény vagyok, de az Úr gondomat viseli.
II.

Igazságodat hirdetem a nagy gyülekezetben, *

ajkamat be nem zárom, Uram, jól tudod.

Igazságodat nem rejtem el szívembe, *

hűségedet és segítségedet elbeszélem.

Nem titkolom irgalmasságodat és hűségedet *

a nagy gyülekezet előtt.

Uram, ne vond meg tőlem irgalmadat, *

szereteted és hűséged őrizzen szüntelen.

Mert annyi baj vett körül, *

hogy megszámlálni sem lehet.

Utolértek engem bűneim, *

már látni sem tudok.

Több a vétkem, mint hajszál a fejemen, *

szívem is ellankad egészen.

Szabadíts meg, Uram, irgalmasan, *

Uram, siess segítségemre!

Ujjongjanak és örvendjenek benned az istenkeresők, *

„Hatalmas az Úr!” – kiáltsák szüntelen, akik segítségedet várják.

Szegény vagyok és nyomorult, *

de az Úr gondomat viseli.

Segítőm és megmentőm te vagy; *

én Istenem, ne késlekedj!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Szegény vagyok, de az Úr gondomat viseli.

RÖVID OLVASMÁNY

2 Kor 6, 16

Ti az élő Isten temploma vagytok, ahogy Isten mondja: Közöttük lakom majd és közöttük járok, az Istenük leszek, ők meg a népem.

Jeruzsálemre békét esdjetek!

Béke legyen azzal, aki szeret téged!

Könyörögjünk!

Magában a felszentelt templomban:

Istenünk, te megengeded, hogy templomunk felszentelésének napját lelkünk javára évente megünnepeljük, hallgasd meg néped könyörgő szavát. Add, hogy erről a helyről mindig tiszta áldozat szálljon eléd, reánk pedig a megváltás bőséges kegyelme áradjon. Krisztus, a mi Urunk által.

A felszentelt templomon kívül:

Istenünk, te élő kövekből, választottaidból emelsz örök hajlékot fölséges nevednek. Add, hogy Egyházadat bőkezűen töltse el az ajándékozó Szentlélek, és hívő népedből egyre inkább felépüljön a mennyei Jeruzsálem. Krisztus, a mi Urunk által.

Vagy:

Istenünk, te Egyháznak nevezted népedet. Add, hogy az a közösség, amely nevedben egybegyűlt, csak téged szolgáljon, szeressen és kövessen; és vezetéseddel jusson el a megígért mennyei hazába. Krisztus, a mi Urunk által.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2024 J. Vidéky