## 2025. június 16.

## Szent Neitus vértanú
emléknap
(A Rozsnyói Egyházmegyében)

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Isten, az érted harcolók

jutalma, sorsa, dísze vagy,

– kik áldják boldog vértanúd,

vétkükre oldást osztogass.

Tanúd szavával mondta el,

mit élő hit szívébe zárt,

s vérét kiontva lelte meg,

Krisztust követve, Krisztusát.

Világi hír s a csábító

hízelgő ajkú bűn, a rossz,

számára balga s elmúló,

– a szíve égit áhítoz.

Megjárta kínnak útjait,

és elviselte férfiképp,

vérét ontotta érted itt,

s örök javakba ott belép.

Ezért, nagy Isten, kérlelünk:

könyörgő szónkat el ne vesd:

tanúdnak győztes ünnepén

a vétkesekhez légy kegyes.

Engedd elérnünk, mit kapott:

lehessünk társak ővele,

s az ég karában szüntelen

hangozzék szívünk éneke.

Örök dicsőség, tisztelet

köszönt Atyánk, Fiaddal egy,

és téged, szent Vigasztalót

dicsérjenek sok századok. Ámen.

ZSOLTÁROZÁS

Szemünk mindig Istenre tekint, amíg csak meg nem könyörül rajtunk.
123 (122). zsoltár
Népe az Úrban bízik
A két vak kiáltozni kezdett: „Uram, Dávid Fia, könyörülj rajtunk!” (Mt 20, 30)

Szememet hozzád emelem, *

hozzád, aki a mennyben élsz.

Amint a szolga szeme gazdája kezére figyel, *

s a szolgáló szeme úrnője kezére,

mi úgy tekintünk Urunkra, Istenünkre, *

amíg csak meg nem könyörül rajtunk.

Könyörülj rajtunk, Uram, könyörülj rajtunk, *

mert torkig vagyunk a gyalázattal.

Túlságosan megtelt a lelkünk *

a dúslakodók gúnyolódásával, a kevélyek gyalázkodásával.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Szemünk mindig Istenre tekint, amíg csak meg nem könyörül rajtunk.
Az Úr a mi segítségünk, aki az eget és a földet alkotta.
124 (123). zsoltár
Az Úr a mi segítségünk
Az Úr így szólt Pálhoz: „Ne félj,… én veled vagyok” (ApCsel 18, 9-10).

Ha nem lett volna az Úr velünk,

vallja meg most Izrael, †

ha nem lett volna az Úr velünk, *

amikor ránk támadtak az emberek:

akkor elevenen nyeltek volna el, *

úgy fellángolt haragjuk ellenünk;

talán elárasztott volna minket a víz, †

elsodort volna a zuhatag, *

a tajtékzó hullámok elsodortak volna.

De áldott az Úr, *

aki nem adott minket foguk martalékául.

Megmenekültünk, mint a madár *

a vadászok hálójából.

A vadászháló szétszakadt, *

és mi megmenekültünk.

Az Úr a mi segítségünk, *

aki az eget és a földet alkotta.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr a mi segítségünk, aki az eget és a földet alkotta.
Fiában választott ki minket Isten, hogy gyermekei legyünk.
Kantikum – Ef 1, 3-10
A megváltó Isten

Áldott legyen az Isten, Urunk, Jézus Krisztus Atyja, *

aki Krisztusban minden mennyei, lelki áldással megáldott minket.

Benne választott ki a világ teremtése előtt, *

hogy szentek és feddhetetlenek legyünk előtte.

Szeretetből eleve arra rendelt bennünket, †

hogy Jézus Krisztus által gyermekei legyünk *

akaratának tetszése szerint,

és magasztaljuk fölséges kegyelmét, *

amellyel megajándékozott minket szeretett Fiában.

Benne nyertük el vére által a megváltást, *

bűneink bocsánatát,

kegyelme bőségének arányában, †

amelyet gazdagon árasztott reánk *

minden bölcsességgel és okossággal.

Tudtunkra adta jóságos tetszése szerint *

akaratának titkos végzését:

Elhatározta ugyanis, *

hogy amikor eljön az idők teljessége,

Krisztusban mint főben újra egyesít mindent, *

ami van a mennyben és a földön.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Fiában választott ki minket Isten, hogy gyermekei legyünk.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Minket, Isten, igazán próbára tettél, * Végül is enyhülést engedtél.

Minket, Isten, igazán próbára tettél, * Végül is enyhülést engedtél.

Tűzzel tisztítottál, mint ezüstöt szokás.

Végül is enyhülést engedtél.

Dicsőség az Atyának, a Fiúnak és a Szentléleknek.

Minket, Isten, igazán próbára tettél, * Végül is enyhülést engedtél.

EVANGÉLIUMI KANTIKUM

Magnificat-ant. A mennyországban van a szentek otthona, nyugalmuk pedig az örökkévalóságban.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. A mennyországban van a szentek otthona, nyugalmuk pedig az örökkévalóságban.

FOHÁSZOK

Ebben az órában, amikor a vértanúk Királya felajánlotta életét az utolsó vacsorán és feláldozta a kereszten, mondjunk köszönetet neki e szavakkal:

Magasztalunk téged, Urunk!

Urunk és Üdvözítőnk, minden vértanúság forrása és példája, köszönjük neked, hogy mindhalálig szerettél minket:

Magasztalunk téged, Urunk!

Te örök életet ígérsz jutalmul a megtérő bűnösöknek:

Magasztalunk téged, Urunk!

Te véredet, az új és örök szövetség zálogát kiontottad a bűnök bocsánatára és Egyházadra bíztad, hogy áldozatként felajánlja:

Magasztalunk téged, Urunk!

A mai napon kegyelmed segítségével állhatatosak maradtunk a hitben:

Magasztalunk téged, Urunk!

Ma sok elhunyt testvérünket megváltó halálod társává tetted:

Magasztalunk téged, Urunk!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, irgalmas Istenünk, te Szent N. vértanúnak erőt adtál, hogy bátor lélekkel kitartson a szenvedés gyötrelmei között. Dicsőséges vértanúságának napján kérünk, oltalmazz és segíts győzelemre minket az ellenség minden cselvetésével szemben. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Mindenható, örök Isten, te megadtad Szent N. vértanúnak, hogy mindhalálig küzdjön az igazságért. Közbenjárására segíts minket, hogy szeretettel és türelemmel viseljünk érted minden megpróbáltatást, és teljes erőnkből törekedjünk hozzád, mert egyedül te vagy számunkra az élet. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Húsvéti időben:

Istenünk, te a diadalmas vértanúság kegyelmét adtad Szent N. -nek; (-nak), hogy példája ragyogó fényként tündököljön Egyházadban. Add kegyelmedet, hogy amint ő követte Krisztust a keresztúton, nyomában járva mi is eljussunk az örök élet örömébe. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Urunk, Istenünk, amikor hatalmadat és dicsőségedet magasztaljuk, emberi gyöngeségünk tudatában esedezve kérünk, legyen pártfogónk Szent N. vértanú, aki hűségesen követte szenvedésében a mi Urunkat, Jézus Krisztust, a te Fiadat. Aki veled él és uralkodik a Szentlélekkel egységben, Isten mindörökkön-örökké.

Vértanú szűz:

Istenünk, örömmel ünnepeljük a mai napon Szent N. szűz vértanúságának emlékezetét. Add, kérünk, hogy érdeme segítsen, lelki tisztasága és bátorsága pedig tündöklő példaképünk legyen és lelkesítsen minket. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vértanú asszony:

Istenünk, te rajtunk, gyönge embereken mutatod meg leginkább kegyelmed erejét. Szent N. dicsőséges vértanúságának napján kérjük közbenjárását: eszközölje ki nekünk, hogy győzni tudjunk, ahogyan neki erőt adtál a győzelemre. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky