## 2025. július 16.

## Szerda, évközi idő, 15. hét
3. zsoltáros hét

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Egek szentséges Istene,

a fényes égbolt magasát

te tűzsugárral színezed:

adsz díszül égitesteket.

Szavadra gyúl negyednapon

a lánggal égő napkorong,

törvényed szabta útra tér

a kóbor csillag és a hold,

hogy nappaltól az éjszakát

törvény mezsgyéje messe szét,

és biztos jel hirdesse ki

a hónapoknak kezdetét.

Ragyogj be emberszíveket,

törölgess szennyes lelkeket,

oldozd a bűn bilincseit,

könnyítsd a vétkek terheit!

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Akik könnyek közt vetnek, majd ujjongva aratnak.
126 (125). zsoltár
Öröm és reménység az Úrban
Nemcsak a szenvedésben vesztek részt velünk együtt, hanem a vigasztalásból is hozzánk hasonlóan részesültök (2 Kor 1, 7).

Amikor visszahozta az Úr Sion foglyait, *

mintha álomból ébredtünk volna.

Megtelt akkor örömmel az ajkunk, *

és nyelvünk ujjongva énekelt.

Akkor így beszéltek rólunk a nemzetek: *

„Nagy csodát tett ezekkel az Úr!”

Az Úr valóban csodát tett velünk, *

ezért örvend a szívünk.

Foglyainkat, Urunk, vezesd vissza, *

mint a patakokat Délen.

Akik könnyek közt vetnek, *

majd ujjongva aratnak.

Könnyezve mentek, mentek ők is, *

vitték az új vetés magvait.

De örömujjongás közt jönnek, jönnek vissza, *

és összegyűjtik kévéiket.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Akik könnyek közt vetnek, majd ujjongva aratnak.
Az Úr építi nekünk a házat, és őrzi a várost.
127 (126). zsoltár
Az Úr nélkül hiábavaló a munka
Isten épülete vagytok (1 Kor 3, 9).

Hogyha az Úr nem építi a házat, *

hasztalan fárad az építő.

Hogyha az Úr nem őrzi a várost, *

őrzője hasztalan virraszt.

Hiába keltek hajnal előtt, s feküsztök későn, †

hiába esztek verejtékes kenyeret: *

pihentében is megáldja az Úr, akit szeret.

Az Úr ajándéka a gyermek, *

az anyaméh drága gyümölcse.

Mint nyílvesszők a harcos kezében, *

erejük teljében a fiak olyanok.

Boldog, aki velük fegyverkezve indul a harcba; *

amikor ellenségeivel pörbe száll, meg nem szégyenül.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr építi nekünk a házat, és őrzi a várost.
Ő az egész teremtés elsőszülöttje, övé az elsőség mindenben.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ő az egész teremtés elsőszülöttje, övé az elsőség mindenben.

RÖVID OLVASMÁNY

Ef 3, 20-21

Istennek, aki a bennünk működő erővel mindent megtehet azon felül is, amit mi kérünk vagy megértünk, legyen dicsőség az Egyházban és Jézus Krisztusban minden nemzedéken át, örökkön-örökké! Ámen.

RÖVID VÁLASZOS ÉNEK

Szabadíts meg, Uram, * És könyörülj rajtam.

Szabadíts meg, Uram, * És könyörülj rajtam.

Ne veszítsd el lelkem a gonoszokkal!

És könyörülj rajtam.

Dicsőség az Atyának, a Fiúnak és a Szentléleknek.

Szabadíts meg, Uram, * És könyörülj rajtam.

EVANGÉLIUMI KANTIKUM

Magnificat-ant. Nagyot tett velem a Hatalmas, szent az ő neve.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Nagyot tett velem a Hatalmas, szent az ő neve.

FOHÁSZOK

Isten elküldte Fiát, hogy népe Üdvözítője és példaképe legyen. Kérjük alázattal:

Tiéd legyen a dicséret, Urunk, néped körében!

Hálát adunk neked, hogy elsőnek választottál minket az üdvösségre,

és arra hívtál, hogy megdicsőítsük a mi Urunkat, Jézus Krisztust!

Tiéd legyen a dicséret, Urunk, néped körében!

Akik szent nevedet vallják, legyenek mind egyek tanításodban,

és lángoljanak állandóan szereteted tüzétől!

Tiéd legyen a dicséret, Urunk, néped körében!

Mindenek Teremtője! Fiad emberek közt a keze munkájával akart dolgozni,

emlékezzél meg a munkásokról, akik arcuk verejtékével keresik kenyerüket!

Tiéd legyen a dicséret, Urunk, néped körében!

Emlékezzél meg azokról is, akik testvéreik szolgálatára szentelik magukat,

hogy sikertelenség vagy mások közömbössége el ne térítse őket szándékuktól!

Tiéd legyen a dicséret, Urunk, néped körében!

Irgalmazz elhunyt testvéreinknek,

és ne add őket a gonosz lélek hatalmába!

Tiéd legyen a dicséret, Urunk, néped körében!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Szálljon jóságos színed elé Egyházad szava, Istenünk, amikor meghallgatásért kiált hozzád. Add, hogy elnyerve bűneink bocsánatát, a te szent néped legyünk, és biztos nyugalomban éljünk oltalmad alatt. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky