## 2025. április 12.

## VIRÁGVASÁRNAP, VAGYIS AZ ÚR SZENVEDÉSÉNEK VASÁRNAPJA

I. Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen.

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt' e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A szenvedésnek ünnepén,

növeld a jók kegyelmeit,

és oldd a bűnös vétkeit!

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

ZSOLTÁROZÁS

Olyan sokáig veletek voltam a templomban, és tanítottam, mégsem fogtatok el. Most pedig megostorozva visztek, hogy keresztre feszítsetek!
119 (118). zsoltár, 105-112
XIV. (Nun)

Nagyszerű lámpás a te igéd lábam előtt, *

ösvényemen csak ez világít.

Nevedre esküszöm és ígérem: *

igaz végzéseid igéit megtartom.

Nagyon mélyre aláztál, Uram, *

de ígéreted szerint éltess.

Neked hozom ajkam áldozatát, fogadd tetszéssel, Uram, *

végzéseidre taníts meg engem.

Naponként veszélyben forog az életem, *

törvényeidről mégsem feledkezem meg.

Nekem tőrt is vetettek a bűnösök, *

de parancsaidtól el nem tértem.

Nekem igéd lesz az örökrészem mindenkor, *

ez tölti el szívemet örömmel.

Nézd, szívemet arra hajlítom, †

hogy rendelkezéseidet megtegyem, *

jutalma ennek mindörökké tart.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Olyan sokáig veletek voltam a templomban, és tanítottam, mégsem fogtatok el. Most pedig megostorozva visztek, hogy keresztre feszítsetek!
Isten, az Úr megsegít, ezért nem vallok szégyent.
16 (15). zsoltár
Az Úr az én örökrészem
Isten feloldotta a halál bilincseit, és feltámasztotta Jézust (ApCsel 2, 24).

Oltalmazz engem, Istenem, *

mert én benned bízom.

Így szólok az Úrhoz: „Istenem vagy nekem, *

nincs más javam rajtad kívül.”

A dicső és szent férfiakhoz, akik földünkön élnek, *

vonzódom egész szívemmel.

Bajt bajra tetéznek maguknak, *

akik idegen istenek után futnak.

Véres áldozataikban nincsen részem, *

még csak nevüket sem veszem ajkamra.

Az Úr az én örökrészem és kelyhem, *

te irányítod, Uram, sorsomat.

A mérőzsinór értékes részt juttatott nekem, *

valóban pompás az én örökrészem.

Áldom az Urat, mert tanácsot ad nekem, *

még éjszaka is a jóra int engem bensőm.

Szüntelenül magam előtt látom az Urat, *

ő áll jobbomon, hogy el ne essem.

Ezért örül az én szívem, †

és ujjong a lelkem, *

sőt reménységben nyugszik testem is.

Mert nem hagyod lelkemet a holtak honában, *

és nem engeded, hogy pusztulást lásson szented.

Az élet útját mutatod nekem, †

örömmel töltesz el színed előtt, *

és mindörökké tart az öröm jobbodon!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Isten, az Úr megsegít, ezért nem vallok szégyent.
Az Úr Jézus megalázta önmagát, engedelmes lett a halálig, mégpedig a kereszthalálig.
Kantikum – Fil 2, 6-11
Ének Krisztusról, Isten Szolgájáról

Jézus Krisztus, isteni mivoltában, †

Istennel való egyenlőségét nem tartotta olyan dolognak, *

amelyhez mint zsákmányhoz ragaszkodjék,

hanem szolgai alakot öltve kiüresítette önmagát, †

az emberekhez lett hasonló, *

külsejében olyan volt, mint egy ember.

Megalázta önmagát, †

engedelmes lett a halálig, *

mégpedig a kereszthalálig.

Ezért Isten felmagasztalta őt, †

és olyan nevet adott neki, *

amely felségesebb minden névnél,

hogy Jézus nevére hajoljon meg minden térd *

a mennyben, a földön és az alvilágban,

és minden nyelv hirdesse az Atyaisten dicsőségére, *

hogy Jézus Krisztus az Úr.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Az Úr Jézus megalázta önmagát, engedelmes lett a halálig, mégpedig a kereszthalálig.

RÖVID OLVASMÁNY

1 Pét 1, 18-21

Tudjátok, hogy nem veszendő ezüstön vagy aranyon szabadultatok ki az atyáitoktól rátok hagyományozott értéktelen életmódból, hanem Krisztusnak, a hibátlan és egészen tiszta Báránynak a drága vére árán. Őt Isten előre, már a világ teremtése előtt kiválasztotta, de csak az utolsó időkben jelent meg, miattatok. Általa hisztek Istenben, aki feltámasztotta őt a halottak közül, és megdicsőítette, hogy higgyetek, és reméljetek az Istenben.

RÖVID VÁLASZOS ÉNEK

Imádunk téged, Krisztus, * És áldunk téged.

Imádunk téged, Krisztus, * És áldunk téged.

Mert szent kereszted által megváltottad a világot.

És áldunk téged.

Dicsőség az Atyának, a Fiúnak és a Szentléleknek.

Imádunk téged, Krisztus, * És áldunk téged.

EVANGÉLIUMI KANTIKUM

Magnificat-ant. A tanítványok ráterítették köntösüket a szamárcsikóra, és felültették rá Jézust. Amint haladt, ruháikat az útra terítették előtte.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. A tanítványok ráterítették köntösüket a szamárcsikóra, és felültették rá Jézust. Amint haladt, ruháikat az útra terítették előtte.

FOHÁSZOK

Imádjuk Krisztust, aki szenvedése előtt megsiratta Jeruzsálemet, mert az nem ismerte fel látogatása idejét. Bűnbánattal könyörögjünk:

Urunk, irgalmazz a te népednek!

Te egybe akartad gyűjteni Jeruzsálem gyermekeit, ahogyan a tyúk egybegyűjti csibéit,

taníts arra, hogy mindannyian felismerjük látogatásod idejét!

Urunk, irgalmazz a te népednek!

Te nem hagyod el azokat a híveidet, akik eltávolodtak tőled,

fordulj felénk, Istenünk, és mi is visszatérünk hozzád!

Urunk, irgalmazz a te népednek!

Szenvedésed bőséges kegyelemmel árasztotta el a világot,

add, hogy állandóan éltessen bennünket Szentlelked, akit a keresztségben árasztottál ránk!

Urunk, irgalmazz a te népednek!

Szenvedésed által indítsd híveidet a testi önmegtagadások gyakorlására,

hogy egyre alkalmasabbak legyenek feltámadásod ünneplésére!

Urunk, irgalmazz a te népednek!

Te osztozol Atyád dicsőségében,

emlékezzél meg azokról, akik ma költöztek el a világból!

Urunk, irgalmazz a te népednek!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Mindenható, örök Isten, Üdvözítőnk példát adott nekünk az alázatosságra, amikor szent akaratodból emberi testet öltött, és vállalta a kereszthalált. Segíts jóságosan, hogy kínszenvedésének tanítását megértsük, és társai lehessünk feltámadásában. Aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky