## 2025. október 24.

## Péntek, évközi idő, 29. hét
1. zsoltáros hét

Délelőtt

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Vagy:

Idők rendjét megtartva most,

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ZSOLTÁROZÁS

1. ant. Végzéseid útját futva járom, mert szívemet kitágítottad.
119 (118). zsoltár, 25-32
IV. (Daleth)

Dermedt lelkemmel porba roskadok, *

igéddel éltess engem!

Dolgaimat eléd tártam, és te meghallgattál, *

taníts meg rendelkezéseidre!

Döntéseid útját add megértenem, *

csodás tetteiden szemlélődöm.

Dúlt lelkem könnyes a kíntól, *

igéddel emelj föl engem!

De tarts távol engem a hazugok útjától, *

jóságodban add nekem törvényedet.

Döntöttem, a hűség útját választottam, *

végzéseidhez tartom magam.

Döntéseidhez tapadok, Uram, *

ne engedd, hogy szégyent valljak.

Dicső végzéseid útját futva járom, *

mert szívemet kitágítottad!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Végzéseid útját futva járom, mert szívemet kitágítottad.
2. ant. Ingadozás nélkül az Úrra hagyatkozom.
26 (25). zsoltár
Ártatlan ember bizalma és imája
Isten Krisztusban választott ki a világ teremtése előtt, hogy szentek és feddhetetlenek legyünk (Ef 1, 4).

Szolgáltass nekem igazságot, Uram, †

mert ártatlanul élek, *

és ingadozás nélkül rád hagyatkozom.

Tégy próbára, Uram, vizsgálj meg engem, *

tisztítsd meg szívemet-lelkemet!

Szemem előtt tartom jóságodat szüntelen, *

igazságod szerint járok-kelek.

Nem ülök hitvány emberek közé, *

alattomosokkal nem járok együtt.

Gyűlölöm a gonoszok hordáját, *

és nem ülök istentelenek közé.

Ártatlan szívvel mosom kezemet, *

s úgy járom körül oltárodat, Uram,

hogy hangos szóval zengjem dicséreted, *

és hirdessem csodás tetteidet.

Szeretem, Uram, lakóházadat, *

dicsőségednek otthonát.

Ne ragadd el lelkem a gonoszokkal, *

se életem a vérengzőkkel.

Teli az ő markuk gonoszsággal, *

s vesztegető ajándékot rejt jobb kezük.

Én azonban feddhetetlenül élek, *

szabadíts meg, és könyörülj rajtam!

Lábam megmarad az egyenes úton, *

s a gyülekezetben áldom az Urat!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Ingadozás nélkül az Úrra hagyatkozom.
3. ant. Szívem az Úrban bízott, és ő megsegített.
28 (27). zsoltár, 1-3. 6-9
Fohászkodás és hálaadás
Atyám, hálát adok neked, hogy meghallgattál (Jn 11, 41).

Téged hívlak, Uram, *

Istenem, ne fordulj el tőlem szótlan!

Mert ha némán elfordulsz tőlem, *

olyan leszek, mint azok, akik sírba szálltak.

Hallgasd meg könyörgő szavamat, amikor hozzád kiáltok, *

kezemet szent templomod felé tárom.

Ne végy egy sorba a bűnösökkel *

és a gonosztevőkkel,

akik társaikkal békésen beszélnek, *

de rosszat forralnak szívükben.

Áldott legyen az Úr, †

aki meghallgatja könyörgésem szavát; *

erőm az Úr és védőpajzsom!

Szívem benne bízott, és ő megsegített, †

örvendezik a szívem, *

énekemmel adok hálát neki.

Népének erőssége az Úr, *

Fölkentjének szabadulása és menedéke.

Szabadítsd meg, Uram, néped, †

áldd meg a te örökséged, *

légy pásztora, és te vezesd mindörökké!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Ant. Szívem az Úrban bízott, és ő megsegített.

RÖVID OLVASMÁNY

Fil 2, 2b-4

Tegyétek teljessé örömömet azzal, hogy egyetértetek, ugyanúgy szerettek, és közös lelkesedéssel ugyanarra törekesztek. Semmit se tegyetek vetélkedésből vagy hiú dicsőségvágyból. Inkább mindenki alázatosan a másikat tartsa magánál kiválóbbnak. Senki ne keresse csak a maga javát, hanem másét is.

Az Úr minden útja irgalom és hűség azoknak,

Akik szövetségét s törvényét megtartják.

Könyörögjünk!

Urunk, Jézus Krisztus, a világ üdvösségéért a nap harmadik órájában vittek a keresztre feszítés kínszenvedésére. Esedezve kérünk, segíts, hogy elkövetett bűneinkre mindig bocsánatot találjunk nálad, a jövőben pedig őrizz meg minket minden rossztól. Aki élsz és uralkodol mindörökkön-örökké.

Ámen.

Hozzátesszük, legalábbis közös zsolozsmázáskor a felhívást:

Mondjunk áldást az Úrnak!

Istennek legyen hála!

A MKPK jóváhagyásával, 2013

© 1999-2024 J. Vidéky