## 2025. december 10.

## A loretói Boldogságos Szűz Mária
tetszés szerinti emléknap

A Szent Ház – amelyről egy 1465-ben írt krónika elbeszéléséből tudjuk, hogy 1294. december 9–ről 10-re virradó éjszaka került arra a hegyre, amelyen ma is áll – a kiindulópontja a loretói szentélyben megmutatkozó Mária-tiszteletnek; továbbá a megtestesülés misztériumának és a Szent Család evangéliumi erényeinek emléke. Sok pápa részesítette apostoli gondoskodásában a loretói Szűz szentélyét, akit XV. Benedek pápa a repülőgépen utazók védőszentjévé nyilvánított. A loretói litánia pedig az egész Egyházban elterjedt.

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Tengernek csillaga,

Isten édesanyja,

üdvöz légy, mindig szűz,

menny boldog kapuja!

Gábriel főangyal

ávéval köszöntött:

légy te nekünk béke,

Éva helyett áve!

Oldd a bűnös láncát,

gyújts a vaknak fáklyát,

űzd rólunk a rosszat,

esdj le minden jókat!

Mutasd meg: Anyánk vagy!

Hallgasson meg érted,

aki értünk benned

jó szívvel vett testet.

Szüzek legszebb Szüze,

szelídségnek tükre,

bűntől szabadokká,

tégy tisztákká, jókká!

Tisztaságban éljünk,

biztos úton járjunk,

hogy Jézussal együtt

legyen vigasságunk.

Atyának dicsőség,

Krisztusnak tisztesség,

Szentlélek Istennek

egy áldás adassék! Ámen.

ZSOLTÁROZÁS

Várjuk reményünk boldog beteljesülését és Üdvözítőnk dicsőséges eljövetelét!
62 (61). zsoltár
Istenben keress megnyugvást!
Töltsön el benneteket a reménység Istene teljes békével a hitben (Róm 15, 13).

Csak Istenben keress megnyugvást, lelkem, *

mert tőle kapok segítséget.

Mert ő az én menedékem és szabadulásom, *

sziklaváram ő, nem fogok többé meginogni.

Meddig rontotok egyetlen emberre oly sokan, †

hogy ledöntsétek, *

mint omló falat, mint roskadó palánkot?

Le akarják dönteni magasából; †

hazugságban lelnek gyönyörűséget, *

szájukban áldást, szívükben átkot hordanak.

Csak Istenben keress megnyugvást, lelkem, *

mert tőle kapok reménységet.

Mert ő az én Istenem, szabadulásom, *

sziklaváram ő, nem fogok meginogni.

Istennél van szabadulásom és dicsőségem: *

Isten az én kőváram, menedékem Istennél találom.

Népem, mindenkor benne remélj, †

előtte öntsd ki szívedet: *

Isten a mi menedékünk.

Bizony, csak pára Ádám minden fia, *

az emberfiak hamisak.

Magasba lendül velük a mérleg: *

együtt is könnyebbek ők a füstnél.

Ne bízzatok az erőszakban, *

rablással ne dicsekedjetek!

Vagyonotok hogyha gyarapszik, *

szívetek hozzá ne tapadjon!

Egyet szólt az Isten, *

kettőt hallottam belőle:

Istené a hatalom, †

nálad van, Uram, a szeretet; *

te megfizetsz mindenkinek tettei szerint.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Várjuk reményünk boldog beteljesülését és Üdvözítőnk dicsőséges eljövetelét!
Derítse föl ránk arcának fényét és áldjon meg minket az Isten!
67 (66). zsoltár
Magasztalja Istent minden nemzet!
Tudjátok meg, hogy Isten üdvössége a pogányoknak jut majd osztályrészül (ApCsel 28, 28).

Könyörüljön rajtunk, és áldjon meg minket az Isten, *

derítse föl ránk arcának fényét,

hadd ismerjék meg útját a földön, *

és segítségét az összes nemzetek között.

Magasztaljanak téged a népek, Istenünk, *

magasztaljanak az összes népek!

Örvendjenek és ujjongjanak a nemzetek, †

mert te igazságosan ítéled a népeket, *

és te vezérled a nemzeteket a földön.

Magasztaljanak téged a népek, Istenünk, *

magasztaljanak az összes népek!

Földünk megadta gyümölcsét, *

megáldott minket Isten, a mi Istenünk.

Áldjon meg minket az Isten, *

félve tisztelje őt a föld minden határa.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Derítse föl ránk arcának fényét és áldjon meg minket az Isten!
Benne teremtetett minden, és benne áll fönn minden.
Kantikum – Kol 1, 12-20
Krisztus minden teremtmény elsőszülöttje, elsőszülött a halottak közül

Adjunk hálát az Atyaistennek, †

aki minket arra méltatott, *

hogy részünk legyen a szentek fényességében.

A sötétség hatalmából kiragadott minket, *

és helyet adott szeretett Fia országában.

Benne nyertük el vére által a megváltást, *

bűneink bocsánatát.

Ő a láthatatlan Isten képmása, *

az egész teremtés elsőszülöttje,

mert benne teremtetett minden †

a mennyben és a földön, *

minden látható és láthatatlan:

a trónusok és uralmak, *

a fejedelemségek és hatalmasságok.

Általa és érte teremtetett minden, †

ő előbb van mindennél, *

és benne áll fönn minden.

Ő a testnek, az Egyháznak a feje, †

ő a kezdet, elsőszülött a halottak közül, *

hogy övé legyen az elsőség mindenben.

Mert úgy tetszett az Atyának, †

hogy benne lakjék az egész teljesség, *

és általa békítsen ki magával mindent,

békességet szerezve a kereszten kiontott vére árán *

mindennek a földön és a mennyben.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Benne teremtetett minden, és benne áll fönn minden.

RÖVID OLVASMÁNY

Gal 4, 4-5

Amikor elérkezett az idők teljessége, az Isten elküldte a Fiát, aki asszonytól született, és ő alávetette magát a törvénynek, hogy kiváltson minket a törvény szolgaságából, s az Isten fiaivá lehessünk.

RÖVID VÁLASZOS ÉNEK

Üdvöz légy, Mária, kegyelemmel teljes, * Az Úr van teveled.

Üdvöz légy, Mária, kegyelemmel teljes, * Az Úr van teveled.

Áldott vagy te az asszonyok között, és áldott a te méhednek gyümölcse!

Az Úr van teveled.

Dicsőség az Atyának, a Fiúnak és a Szentléleknek.

Üdvöz légy, Mária, kegyelemmel teljes, * Az Úr van teveled.

EVANGÉLIUMI KANTIKUM

Magnificat-ant. Boldog vagy, Mária, mert hitted, hogy beteljesedik benned mindaz, amit az Úr mondott neked.
A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Boldog vagy, Mária, mert hitted, hogy beteljesedik benned mindaz, amit az Úr mondott neked.

FOHÁSZOK

Nagy dicsérettel magasztaljuk a mindenható Atyaistent, aki azt akarta, hogy minden nemzedék ünnepelje Fiának Anyját, Máriát. Kérjük könyörögve:

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Csodatevő Istenünk, te a szeplőtelen Szűz Máriát testben és lélekben Krisztus mennyei dicsőségének részesévé tetted,

gyermekeid szívét is irányítsd ugyanazon dicsőség felé!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát anyánkul adtad. Közbenjárására gyógyítsd a betegeket, vigasztald a szomorúakat, bocsáss meg a bűnösöknek,

nekünk, mindnyájunknak pedig adj üdvösséget és békét!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát kegyelemmel teljessé tetted,

engedd, hogy mindnyájan bőséges kegyelmednek örvendezzünk!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Egyházad legyen egy szív, egy lélek a szeretetben,

a hívek pedig legyenek állhatatosak az imádságban Máriával, Jézus anyjával együtt!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát a mennyország Királynőjévé koronáztad,

add, hogy a meghaltak a szentek seregével együtt örökre örvendezzenek országodban!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Vagy:

Nagy dicsérettel magasztaljuk a mindenható Atyaistent, aki azt akarta, hogy minden nemzedék ünnepelje Fiának Anyját, Máriát. Kérjük könyörögve:

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Te Máriát az irgalom Anyjává tetted,

engedd, hogy a veszélyben forgók érezzék az ő anyai szeretetét!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te azt akartad, hogy Jézus és József házában Mária családanya legyen,

közbenjárására add, hogy minden anya ápolja a szeretetet és a szent életet saját családja körében!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát megerősítetted a kereszt tövében és örömmel töltötted el Fiad feltámadásakor,

emeld fel a gyötrődőket, és erősítsd bennük a reményt!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát figyelmessé tetted igéd iránt, és megadtad, hogy hűséges szolgálóleányod legyen,

az ő közbenjárására tégy minket is Fiad szolgáivá és tanítványaivá!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Te Máriát a mennyország Királynőjévé koronáztad,

add, hogy a meghaltak, a szentek seregével együtt örökre örvendezzenek országodban!

Járjon közben értünk a Kegyelemmel teljes! Vagy: A Kegyelemmel teljes miatt hallgass meg minket!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Istenünk, te az ősatyáknak tett ígéretet beteljesítve a Boldogságos Szűz Máriát választottad ki, hogy Üdvözítőnk Anyja legyen. Engedd, kérünk, annak példáját követnünk, kinek alázatossága tetszésre lelt nálad, és kinek engedelmessége gyümölcsöző számunkra. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky