## 2025. október 16.

## Szent Gaál áldozópap
tetszés szerinti emléknap
(A szlovákiai egyházmegyékben)

Esti dicséret

Istenem, jöjj segítségemre!

Uram, segíts meg engem!

Dicsőség az Atyának, a Fiúnak és a Szentléleknek.
Miképpen kezdetben, most és mindörökké. Ámen. Alleluja.

HIMNUSZ

Erények tündöklő fia,

fogadd szavunkat szívesen,

amely míg rólad énekel,

az Úr csodáit hirdeti.

Mert ő, ki égi Főpapunk,

Istenhez forrasztotta már

halandó létünket s velünk

új békeszerződést kötött.

Ő választott ki téged is

nagy művének szolgájaként,

hogy hirdesd, Atyja mily dicső,

s népeknek oszd ki életét.

Krisztusi papság volt a csúcs,

amelyre felfutott utad,

szavad s jó példád egy veled:

szent pap, tanító, áldozat!

De most, bár menny a lakhelyed,

emlékezz Egyházunkra is,

hogy minden bárány jusson el

Krisztus boldog mezőire.

A Háromságnak üdv legyen,

ki hű szolgájának fején

e szent szolgálat béreként

méltó örömként felragyog! Ámen.

ZSOLTÁROZÁS

Irgalmasságom és erősségem az Úr, benne remélek.
144 (143). zsoltár
Győzelemért és békéért
Kezét harcra edzette, amikor legyőzte a rosszat: „Bízzatok, mondja, mert legyőztem a világot” (Szt. Hiláriusz).
I.

Áldott legyen az Úr, az én sziklaváram, †

ő tanította kezemet a harcra, *

és ujjaimat viadalra.

Irgalmasságom és erősségem ő nékem, *

menedékem és szabadulásom,

védőpajzsom, benne remélek, *

aki a népeket meghódoltatja előttem.

Uram, ki az ember, hogy törődöl vele, *

az emberfia, hogy gondolsz reá?

Hiszen olyan az ember, mint a szellő, *

napja pedig, mint a suhanó árnyék.

Uram, hajlítsd le egedet, és szállj alá, *

érintsd meg a hegyeket, hadd füstöljenek!

Lobogtasd villámod, és űzd szét ellenségeim, *

szórd rájuk nyilaid, és zavard meg őket!

Nyújtsd le kezed a magasból, *

szabadíts meg, ments ki a nagy vizekből,

az idegenek hatalmából, †

akiknek ajka hazugságot beszél, *

és jobb kezük hamisan esküszik.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Irgalmasságom és erősségem az Úr, benne remélek.
Boldog a nép, amelynek az Úr az Istene!
II.

Új éneket énekelek néked, Istenem, *

tízhúrú hárfán zsoltárt zengek neked.

A királyokat diadalra segíted, *

és szolgádat, Dávidot a gonosz kardtól megmented.

Ments meg, szabadíts ki engem *

az idegen népek keze közül,

akiknek ajka hazugságot beszél, *

és jobb kezük hamisan esküszik.

Fiaink legyenek, mint sarjadó palánták, *

ifjú erőtől duzzadók,

és leányaink díszesek, mint a faragott oszlopok, *

amelyek palotákat ékesítenek.

Csűreink teljenek meg színig, *

minden jótól roskadozzanak.

Ezrével legelésszenek juhaink, †

számukat se tudjuk rétjeinken, *

állataink kövérre hízzanak.

Ne támadjon rés falainkon, sem átjárás, *

utcáinkat ne töltse be jajveszékelés.

Boldog a nép, amelynek így megy a sora, *

boldog a nép, amelynek az Úr az Istene!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Boldog a nép, amelynek az Úr az Istene!
Eljött Istenünk üdvössége és országa.
Kantikum – Jel 11, 17-18; 12, 10b-12a
Isten ítélete

Hálát adunk neked, *

mindenható Urunk, Istenünk,

aki vagy, aki voltál, és aki eljössz, *

mert átvetted a főhatalmat, és uralkodol.

Háborognak a nemzetek, *

de eljött az ideje haragodnak és az ítéletnek a holtak fölött.

Jutalmazd meg szolgáidat, a prófétákat és a szenteket, *

neved tisztelőit: a kicsinyeket és a nagyokat.

Eljött Istenünk üdvössége, ereje és országa, *

és Fölkentjének királysága,

mert letaszították testvéreink vádlóját, *

aki éjjel-nappal vádolta őket Istenünk trónja előtt.

Legyőzték őt a Bárány vérével, *

és tanúságuk igéjével.

Még életüket sem kímélték, *

mindhalálig!

Ezért örvendezzetek, ti mennyek, *

és ti, akik benne laktok!

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Eljött Istenünk üdvössége és országa.

RÖVID OLVASMÁNY

1 Pét 5, 1-4

Akik közületek elöljárók, azokat, mint magam is elöljáró és Krisztus szenvedéseinek tanúja, s egyszer majd nyilvánvalóvá váló dicsőségének is részese, kérem: legeltessétek az Istennek rátok bízott nyáját; viseljétek gondját, ne kényszerből, hanem önként, az Isten szándéka szerint; ne haszonlesésből, hanem buzgóságból. Ne zsarnokoskodjatok a választottak fölött, hanem legyetek a nyájnak példaképei. Ha majd megjelenik a legfőbb Pásztor, elnyeritek a dicsőség hervadhatatlan koszorúját.

RÖVID VÁLASZOS ÉNEK

Testvéreinek ez a barátja * Sokat imádkozik a népért.

Testvéreinek ez a barátja * Sokat imádkozik a népért.

Életét adta testvéreiért.

Sokat imádkozik a népért.

Dicsőség az Atyának, a Fiúnak és a Szentléleknek.

Testvéreinek ez a barátja * Sokat imádkozik a népért.

EVANGÉLIUMI KANTIKUM

Magnificat-ant. Íme, a hű és okos szolga, akit háza népe fölé rendelt Ura, hogy kinek-kinek kiadja kellő időben a részét az élelemből.

Vagy: Krisztusom, jó Pásztorom! Hálát adok neked, hogy ilyen nagy dicsőségre emeltél engem; ezért kérlek, hogy a juhok, akiket rám bíztál, részesüljenek mindörökre velem együtt kegyelmedben.

A lélek az Úrban ujjong

Lk 1, 46-55

Magasztalja lelkem az Urat, *

és szívem ujjong üdvözítő Istenemben.

Tekintetre méltatta alázatos szolgálóleányát: *

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas: *

ő, akit Szentnek hívunk.

Nemzedékről nemzedékre megmarad irgalma azokon, *

akik istenfélők.

Csodát művelt erős karjával: *

a kevélykedőket széjjelszórta,

hatalmasokat elűzött trónjukról, *

kicsinyeket pedig felmagasztalt;

az éhezőket minden jóval betölti, *

a gazdagokat elbocsátja üres kézzel.

Gondjába vette gyermekét, Izraelt: *

megemlékezett irgalmáról,

melyet atyáinknak hajdan megígért, *

Ábrahámnak és utódainak mindörökké.

Dicsőség az Atyának, a Fiúnak *

és a Szentléleknek,

miképpen kezdetben, *

most és mindörökké. Ámen.

Magnificat-ant. Íme, a hű és okos szolga, akit háza népe fölé rendelt Ura, hogy kinek-kinek kiadja kellő időben a részét az élelemből.

Vagy: Krisztusom, jó Pásztorom! Hálát adok neked, hogy ilyen nagy dicsőségre emeltél engem; ezért kérlek, hogy a juhok, akiket rám bíztál, részesüljenek mindörökre velem együtt kegyelmedben.

FOHÁSZOK

Krisztus főpappá lett az emberekért mindabban, amivel Istennek tartozunk. Mondjunk méltó dicséretet neki, és alázatosan kérjük:

Üdvözítsd, Urunk, a te népedet!

Te, aki Egyházadat szent és kiváló elöljárókkal megörvendeztetted,

adj mindig bölcs vezetőket keresztény néped örömére!

Üdvözítsd, Urunk, a te népedet!

Te megbocsátottad néped bűneit, amikor a szent életű lelkipásztorok Mózes módjára hozzád fohászkodtak,

közbenjárásukra tisztítsd és szenteld meg mindig Egyházadat!

Üdvözítsd, Urunk, a te népedet!

Szentjeidet testvéreik körében felavattad szolgálatodra, és rájuk árasztottad Lelkedet,

töltsd el a Szentlélekkel néped minden vezetőjét!

Üdvözítsd, Urunk, a te népedet!

A szent lelkipásztoroknak te magad lettél jutalma,

add, hogy akikért véredet hullattad, el ne veszítsenek téged!

Üdvözítsd, Urunk, a te népedet!

Te, aki Egyházad pásztorai által részesíted híveidet az örök életben,

üdvözítsd az elhunytakat, akikért életedet adtad, hogy senki el ne ragadhassa őket kezedből!

Üdvözítsd, Urunk, a te népedet!

Mi Atyánk, aki a mennyekben vagy,
szenteltessék meg a te neved;
jöjjön el a te országod;
legyen meg a te akaratod,
amint a mennyben, úgy a földön is.
Mindennapi kenyerünket add meg nekünk ma;
és bocsásd meg vétkeinket,
miképpen mi is megbocsátunk
az ellenünk vétkezőknek;
és ne vígy minket kísértésbe,
de szabadíts meg a gonosztól.

KÖNYÖRGÉS

Pápa:

Mindenható, örök Isten, te úgy rendelted, hogy Szent N. pápa, mint legfőbb pásztor vezesse híveidet, és mindnyájunk lelki javát szolgálja szavával és példájával. Közbenjárására oltalmazd Egyházadban a lelkipásztorokat és a gondjukra bízott nyájat, s vezesd őket az örök üdvösség útjára. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Püspök:

Istenünk, te Szent N. püspököt csodálatos kegyelmeddel a szent lelkipásztorok sorába emelted, mert lelkében lángolt irántad a szeretet, és ragyogóan tündökölt a hit, amely meggyőzi a világot. Add, hogy közbenjárására állhatatosak maradjunk a hitben és a szeretetben, egykor pedig részesedjünk dicsőségében. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Egyházszervező:

Istenünk, te Szent N. (püspök) igehirdetése által őseinket meghívtad az evangélium csodálatos világosságára. Add, hogy közbenjárásától megsegítve egyre gyarapodjunk a kegyelemben és a mi Urunk, Jézus Krisztusnak, a te Fiadnak ismeretében. Aki veled él és uralkodik a Szentlélekkel egységben, Isten mindörökkön-örökké.

Lelkipásztor:

Istenünk, híveid fényessége és lelkünk jó Pásztora, te adtad Egyházadnak Szent N. ( püspököt), hogy tanító szavával vezesse és példájával nevelje népedet. Közbenjárásában bízva kérjük kegyelmedet: őrizd bennünk a hitet, amelyre szavával oktatott, és tarts meg utadon, amelyet példájával megmutatott. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Vagy:

Istenünk, Szent N. (püspököt) az igazság és szeretet Lelkével töltötted el, hogy néped jó pásztora legyen. Add, hogy mi, akik ünnepét tisztelettel megüljük, őt követve tökéletesedjünk, és közbenjáró imádságában bízva minden rossztól megszabaduljunk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Misszionárius:

Istenünk, végtelen irgalmaddal megadtad Szent N. -nek,(-nak) hogy hirdesse Krisztus kimeríthetetlen gazdagságát. Közbenjárására add, hogy egyre jobban megismerjünk téged, mind több jót tegyünk, és jelenléted tudatában az evangélium igazságai szerint éljünk. A mi Urunk, Jézus Krisztus, a te Fiad által, aki veled él és uralkodik a Szentlélekkel egységben, Isten mindörökkön-örökké.

Ámen.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket, védelmezzen minden rossztól, és vezessen el az örök életre!

Ámen.

A MKPK jóváhagyásával, 2013

© 1999-2024 J. Vidéky